
Fugtighed. Og den Seng! ... De maa dog 
have et bedre Værelse. 

KROMANDEN 
Et bedre Værelse! Gaa kuns ind og se 
Dem rigtig om, bitte Faer. Der er baade 
Vadskefad og Natpøs. Og nyt Bolster i Sen- 
gen af vor Moers egen Væv. Gaa kuns ind! 

De gaar derind. Gennem den aabne Dør hører man 
dem en kort Tid samtale. Kommer derpaa ud igen. 

KANDIDAT GLOB 
Ja, jeg har ikke noget Valg. Det er jo ikke 
muligt at komme til nogen By iaften? 

KROMANDEN 

tænder en Blik-Hængelampe over et Bord midt 

i Stuen. 

Nej, det kan pinede it' la' sig gøre. Men 
De skal saamænd it' være ked a'et. Man so- 
ver rigtig saa skønt i den Seng, om ogsaa 
den er gammel. A ta'er mangen Gang selv 
min Middagssøvn i den. 

KANDIDAT GLOB 

med himmelvendte Øjne. 

Takl 

KROMANDEN 

Hvor er ellers den Mand fra? 
KANDIDAT GLOB 

afvisende. 

Fra København. 

KROMANDEN 
Saa er De vel Rejsende da? 

KANDIDAT GLOB 
Nej. — Pludselig: Men denne Stue her? 
Den ser dog nogenlunde menneskelig ud. 
Her maatte jo kunne sættes en Seng ind. 

KROMANDEN 
Jøsses — Mand! Det er vores fine Stue. 
Her beværter vi Standspersoner. Og der var 
jo Marked i Aalborg idag, saa her kommer 
nok Folk iaften. 

KANDIDAT GLOB 
Naa — ovenikøbetl Hvor er da det andet 
Værelse, som De talte om? 

KROMANDEN 

skruer paa Lampen. 

Det ligger her lige for. 

KANDIDAT GLOB 
mod en Dør tilhøjre. 

Kan jeg gaa derind? 

KROMANDEN 

Væssego'. — Det er ellers lige eet med det 

andet. 

KANDIDAT GLOB 

kigger ind. 

Ja, det har De Ret i! Det ligner ganske et 
Karlekammer. — Men hvad er det? Lukker 

hurtig Døren til. Der ligger jo et Menneske 
derinde paa Sengen! 

KROMANDEN 
Hvad gør der? Ser sig tilbage paa et halvtømt 
Glas, der staar paa Bordet. Det maa være Klit- 
assistenten. Var det saadan en høj, gusten 
Person med lang Overskæg? 

KANDIDAT GLOB 
Det kan nok være. 

KROMANDEN 
Ja, det er Løjtnanten. Han sad her nys 
med en Genstand. A kendt' forresten it' 
bedre, end han var gaaet. Faar Øje paa en 
Jagtbøsse paa Dørstolpen. — Ja, der hænger jo 
hans Skyder. 

KANDIDAT GLOB 

Maa jeg spørge, er det Brug her, at ogsaa 

Deres drikkende Gæster lægger sig ind paa 

Sengene? 

KROMANDEN 

Hys! Hys! La' ham it' høre noget. A skal 

sige Dem, han er noget forkert i Hovedet. 

Banker sig med Fingeren paa Panden. Der er 

Fluer her! 

KANDIDAT GLOB 

Naa saadan ! Her bliver efterhaanden gan- 
ske hyggeligt. Jeg kan med Sandhed sige, at 
jeg er vel rejst. I et ubehersket Fortvivlelsesud- 

brud: Var jeg dog bare bleven hjemme hos 
Katinka! — Maa jeg spørge, skal det Flue- 
menneske derinde ogsaa være her i Nat? 

KROMANDEN 
A tænker, A kan faa ham listet væk. For 
han er, rent ud sagt, ikke værd og ha'e her. 
Han er et rigtig Spektakel. 

KANDIDAT GLOB 
Ja, saa vilde jeg rigtignok være Dem meget 
taknemlig, om De kunde faa ham bort. — 
Og vil De altsaa nu sørge for, at mit Tøj 
bliver bragt derind i mit Kammer. Og vil 
De give Dagvognskusken en Kop Kaffe. Jeg 
har lovet ham den, fordi han laante mig et 
Dækken — der forresten var pjaskvaadt. 

KROMANDEN 
Aa ja, det kan nok lade sig gøre. — Men 
nu kommer der nok Folk. 

LINDEMARK 

i Pels og Hue og med en Kørepisk i Haanden. 
Er Kromanden her? . . . Aa, vær saa god 
og laan mig en Lygte et Øjeblik, Sjøren Iver- 

^^^- KROMANDEN 

Det skal ske, Lindemark! Valkommen fra 
Staden! Raaber ud af den anden Dør i Baggrun- 
den: Kjesten . . . bitte Kjesten! Tænd Løj ten 

og kom hid med 'en. Til Lindemark: Der er 
da it' no'et paa Færde? 

LINDEMARK 

hænger Pisken op paa en Knagerække. 

Jeg veed ikke. Det kom mig for, at den 
Fjermer lammede lidt paa Vejen. Jeg vil dog 
se, hvad det kan være. 

KROMANDEN 
Naa saadan. — Hvordan stod det ellers 
til i Staden? Var der no'en Priser? 

LINDEMARK 
Det var maadeligt nok . . . Men det var 
den Lygte, Søren Iversen! 

KROMANDEN 
Nu kommer 'en Lindemark. Nu kom- 
mer 'en. 

KJESTEN, Kromandens Kone — et midaldrende, 
haltende Fruentimmer med et smudsigt Bind over 
det ene Øje — kommer ind med Lygten. LINDE- 
MARK tager den og gaar ud. 

KROMANDEN 
Hør, Kjesten . . . bitte Kjesten, ta' og bring 
denneher Mands Kuffert ind i Kammeret 
der. Den staar ved Skænken. 

Konen gaar. 

KANDIDAT GLOB 
Hvem var den Herre? 

KROMANDEN 
Den Mand, som var herinde? 

KANDIDAT GLOB 
Ja. 

KROMANDEN 

Hva' han hedder? 

KANDIDAT GLOB 
Ja-ja! 

KROMANDEN 

Det var Proprietær Lindemark. 

KANDIDAT GLOB 
Var det en Proprietær? Jeg syntes, han 
lignede en Præst. 

KROMANDEN 
Naa ja, saadan lidt hellig skal han da nok 
ogsaa være. 

KANDIDAT GLOB 
Boer han her i Nærheden? 

KROMANDEN 
Aa ja — han boer her vester i Klitten. Det 
kan saapas være en fem Fjerdingvej henne. 

KANDIDAT GLOB 

tankefuld. 

Men han er hellig, siger De? 

KROMANDEN 
Ja, han er nok det, . . . Det skal være 
Kvindens Skyld, siger de. 

15 



KANDIDAT GLOB 
Hans Kone? 

KROMANDEN 1 

Ja, saadan snakker F)olk da. 

KANDIDAT GLOB 

Er hun saa meget gudfrygtig? 

KROMANDEN 

smiler. 

Nej, det er it skævt paa den Side! Hun 
har det nok mer' med de verdslige Lyster. 
Med et uvilkaarligt Sideblik til Døren tilhøjre. Mand- 
folkene skal ogsaa være svært opsatte paa 
hende. Lindemark maa sgu it gaa med Øj- 
nene i Lommen. 

KANDIDAT GLOB 
Er hun da saa smuk? 

KROMANDEN 
Ja, se det har A nu ingen videre Forstand 
paa. Men forresten er hun da altid bleven 
kaldt for den kønne Fru Lindemark. Og skal 
A endelig sige min Mening, saa er hun sgu 
ogsaa nok værd at sla' Gabet op efter. 

KANDIDAT GLOB 
Og den Familje boer her i Nærheden? 

KROMANDEN 
Ih, De kender da vist nok Storgaarden, 
saadan af Anseelse. Der staar jo altid saa 

møj om den i Bladene. Lindemark har jo 
plantet omkring paa Ejendommen, saa det 
er hel mageløst. Til Konen, som kommer slæ- 
bende paa Kufferten : Det var godt, bitte Kjesten ! 
Det er som det skal vær'. Pludselig arrig, da 
hun snubler: Ej, hvoddan er'et du gaar, Klaa- 
den ! La' mig ta' ved. Gaa du bare ud og sæt 
Kaffen over. 

Hun gaar. 

KANDIDAT GLOB 

hen for sig. 

Skulde jeg virkelig alligevel være saa hel- 
dig at møde et Eventyr paa min Rejse? — 
Hvem veed? — Lille Katinka, du skal ikke 

for tidlig triumfere! 

Gaar ind i Kammeret. 

PROPRIETÆR HANSEN, hvis larmende Stemme 
forud høres, kommer ind sammen med LINDE- 
MARK. Under Samtale skiller de sig af med deres 
Pelse og hænger dem op paa en Knagerække ved 

Døren. 

LINDEMARK 

Da jeg kørte ned ad Pannerup Bakke, 

saae jeg, at Hesten lammede. Den maa have 
haft en Sten i Hoven. For der er ikke noget 
at spore. 

PROPRIETÆR HANSEN 
Det var ogsaa et farligt Jav, De havde. 
Lindemark. Jeg tænkte saamænd paa det, 

da De jog forbi mig, at De lod sgu ikke 
Bæsterne gaa og tørste paa Landevejen. 

LINDEMARK 
Jeg saae jo, det satte op med Skyer fra 
Vester, og jeg vilde gærne have været hjem- 
me, inden det blev mørkt. Udfor Lime Kirke 
kunde jeg allerede knap se Vejgrøfterne. Nu 
faar vi sagtens Lov at vente her en Times- 
tid. — Før kommer Maanen vel ikke op. 
Kromand? 

KROMANDEN 
Nej, stort før bliver det ikke. 

LINDEMARK 
Giv mig da en Kop Kaffe. Sætter sig ved Bor- 
det. Og vil De saa være saa god at sige til, 
naar det er bleven lyst nok til at køre. 

KROMANDEN 
Det skal ske. Lindemark! 

PROPRIETÆR HANSEN 

Sætter sig. 
Lad kuns mig faa en Slat med, Søren Iver- 
sen. 

KROMANDEN 
Skal det være med noget til? 

LINDEMARK 
Ikke for mig! 

KROMANDEN 
Hvad sagde De^ Hansen? 

PROPRIETÆR HANSEN 
Naa ja, siden I minder om det, Kromand, 
— lad saa kun Kognaksflasken følge med som 
Barnepige. Kromanden gaar. Jeg tykkes, der var 
ikke rigtig nogen Slav i'en derinde idag. 

LINDEMARK 
Saa-aa. Da synes jeg at erindre, at jeg alle- 
rede i Formiddags saae Dem sidde paa Ho- 
tellet i et meget livligt Selskab. Og med en 
stor Romtoddy foran Dem. 

PROPRIETÆR HANSEN 
Ja, det var nogen Handelsrejsende. Og saa 
havde jeg faaet saadan en gebommerlig Tand- 
pine. Det var ligefrem ikke til at nære sig. 

LINDEMARK 
Skal maaske Romtoddy hjælpe for Tand- 
smærter, — det har jeg dog aldrig hørt. 

PROPRIETÆR HANSEN 
Jo Romtoddy! Det er storartet. Jeg bruger 
aldrig andet. Min Kone heller ikke. Naar jeg 
fornemmer den allermindste Murren, ta'er 
jeg bare tre eller fire skoldhede Toddyer, den 
ene lige efter den anden, — og Tandpinen 
er væk som en Mis. 

LINDEMARK 
Naa ja. Men hvor er De saa selv, Hansen, 
efter en saadan Kur? 

PROPRIETÆR HANSEN 
Hvor jeg er selv? — Naa, De vil være vit- 
tig. Lindemark! Det skulde De nu møj heller 
la' være med, for der kommer De sgu skidt 
afsted. Til Kromanden, som kommer med Op- 
dækningen: Ja, det er godt nok med det her; 
men jeg er helt ræd for at ta' om Flasken. 
Lindemark sidder og tæller Draaberne. Lytter. 
Hvad er det? Der er jo nogen, der tuder ude 

i Køkkenet. 

KROMANDEN 
Det er bare Drengen, der fik en Dask. 

PROPRIETÆR HANSEN 
Drengen? Men det er jo Fruentimmers- 
graad. I ser ogsaa saa altereret ud. Kro- 
mand. 

KROMANDEN 

Det er Drengen. A følger Skriftens Ord: 
»Den, som elsker sin Søn, tugter ham tidlig«. 

PROPRIETÆR HANSEN 
Ja vel. Og den, som elsker sin Kone, tæsker 
hende baade tidlig og silde, — hva'? 

KROMANDEN 

gør sig døv. 

Var der ellers noget, I ønsked'? 

PROPRIETÆR HANSEN 
Jeg kan ikke forstaa, Søren Iversen, at I 
kan ha' Sind til saadan at klø Kællingen. 
Hun er jo gebræklig nok i Forvejen. 

KROMANDEN 
Det er noget, De it' kan bedøm', Hansen. 

LINDEMARK 
Hvad har Deres Kone da gjort? 

KROMANDEN 
A er it' for og snak om det. Lindemark. 
Men skal A endelig sige det, saa er hun rent 
ud sagt en Mær. 

PROPRIETÆR HANSEN 
Det er da vel Løgn! Grinende. Hænger hun 
efter Mandfolk? 

KROMANDEN 
Med Skam maa A bekende det. Det Skidt! 
Kommer A it' ud og overrasker hende, som 
hun staar bag Døren og spiller Kærest med 
Dagvognskusken. 

PROPRIETÆR HANSEN 
Nu har jeg mine Bukser fuldel Med den 
skævøjede Niels! Er hun saa forlegen? 

KROMANDEN 
Hun er vel, som Fruentimmer er flest. Jo 
ældre de bliver, des daarligere kan de nære 
dem. 

PROPRIETÆR HANSEN 
I var for gammel, da I giftede Jer, Søren 
Iversen. Nu kommer Skaden! 

KROMANDEN 
Det er mig ligemeget. A vil it' finde mig 
i'et. A vil ha'e min lovlige Rettighed. 

PROPRIETÆR HANSEN 
Aa ja saamænd. Det er jo egenlig kun ri- 
meligt. — Hvad siger De, Lindemark? 

LINDEMARK 

gør sig døv. 

Aa, vær saa god, Søren Iversen at bringe 
mig et Glas Vand. Rigtig koldt. Helst lige fra 
Brønden. Kromanden gaar. 

PROPRIETÆR HANSEN 

bakker paa Piben. 

Ja, den Kærlighed — hva'? Det er en løjer- 
lig Forretning. Den gør Folk tummelumske 
i Hovedet. Meget værre end Romtoddy. Me- 
get værre. Tager Flasken og bælder dygtig i sin 
Kop. Sa' De noget, Lindemark? 

LINDEMARK 

undvigende. 

Sig mig engang, Hansen — jeg sidder og 
tænker paa — fik De saa Kvierne solgt? 

KANDIDAT GLOB 

der har nærmet sig fra sit Kammer. 
Undskyld . . . Hr. Proprietær Lindemark 
. . . jeg turde maaske være saa fri at ulejlige 
Dem et Øjeblik. 

LINDEMARK 

rejser sig. 

Maa jeg spørge, med hvem jeg har den 
Ære — ? 

KANDIDAT GLOB 

Mit Navn er Glob . . . Kandidat Glob fra 
København. Jeg er kommen hertil iaften og 
fik netop at vide, at De tilfældigt befandt 
Dem her. Jeg kan nu ikke lade være med at 
benytte den gunstige Lejlighed til at anmode 
om Tilladelse til at bese Deres berømte Plan- 
tageanlæg, som jeg allerede har hørt saa 
meget om. 

LINDEMARK 
De er formodenlig Forstmand? 

KANDIDAT GLOB 
Næ . . . næ, det er jeg ikke. Men jeg nærer 
megen Interesse for alle den Slags civilisa- 
toriske Foretagender; og da jeg nu netop 
befinder mig her paa Egnen, vilde jeg sætte 
stor Pris paa ved Selvsyn at danne mig en 
paalidelig Forestilling om et saadant Værks 
Tilblivelse, og i det hele — 

LINDEMARK 
De er maaske Jurnalist? 

KANDIDAT GLOB 
Næ . . . næ, aldeles ikke. Jeg er Filolog . . . 
Biblioteksassistent. Det er da ogsaa fortrins- 
vis Sagens folkeopdragende Betydning og — 
om jeg saa maa sige — den historiske Side 
af den, der har sysselsat mig, og som efter 
min Formening ikke kan værdsættes højt 

^^^' LINDEMARK 

Deri er jeg ganske enig med Dem. Maaske 
er De paa Studierejse for Tiden? 

KANDIDAT GLOB 

Naa — ja — paa en Maade. Det er første 
Gang, jeg er her paa Vestkysten. Den stor- 
ladne Natur her, som vore Dages Digtere 
saa tidt besynger, har jeg længe ønsket at 
lære at kende. 

LINDEMARK 

Og nu har De altsaa slaaet Dem ned paa 
vor Egn — og i vor stakkels Kro. De havde 
vel næppe tænkt Dem Forholdene saa pri- 
mitive? KANDIDAT GLOB 

Ganske vist. Store Fordringer til Komfort 
tør man ikke stille her. 

LINDEMARK 
Tænker De at blive her i længere Tid? 

KANDIDAT GLOB 
Nej, jeg har desværre kun en kort Ferie. 
Min Beskæftigelse binder mig jo til Hoved- 
staden. Og Vinteren staar desuden for Døren. 

LINDEMARK 

rækker ham Haanden. 

Ja ja, det skal være mig en Glæde at mod- 
tage Dem. Jeg haaber, jeg vil være hjemme, 
naar De kommer, saa jeg personlig kan vise 
Dem, hvad De ønsker at se hos mig, — det 
er nu dog næppe saa meget, som De synes 
at antage. Forresten — efter nogle Øjeblikkes 
Tvivlraadighed : — kunde De ikke have Lyst 
til at følge med straks? 'Der kan dog vist 
ikke være noget særUg tilfredsstillende for 
Dem ved at bo her. Og jeg har god Plads 
paa min Vogn. 

KANDIDAT GLOB 
Det er altfor elskværdigt, Hr. Proprietær. 
Jeg kan virkelig ikke modtage — . 

LINDEMARK 
Gør Dem ingen Bekymringer. Der staar 
altid et Gæsteværelse parat derhjemme, saa 
De volder ingen Ulejlighed. 

KANDIDAT GLOB 
Men jeg kan dog ikke forsvare ... Og til- 
med saa sent paa Dagen. 

LINDEMARK 
Vis! Vas! Her i Vendsyssel gør vi aldrig 
saa mange Omstændigheder. Kan De være 
færdig til at tage afsted om en halv Timestid? 

KANDIDAT GLOB 
Men hvad vil dog Deres Frue sige! 

LINDEMARK 

uvilkaarlig vagtsom. 

Min Hustru? Det vil ganske sikkert ogsaa 
glæde min Hustru at gøre Deres Bekendt- 
skab. Skulde det ovenikøbet være saa heldigt, 
at De er musikalsk, vil de have en fælles In- 
teresse som Tilknytningspunkt. — Men vil 
De nu ikke tage Plads her? Til Kromanden, 
som kommer med Vandglasset. Bring endnu en 
Kop Kaffe herind. — Maa jeg forestille: 
Proprietær Hansen til Skælgaarden, Hr. Kan- 
didat — undskyld, det var jo — . 

KANDIDAT GLOB 
Glob. 

LINDEMARK 
Kandidat Glob fra København. Biblioteks- 
assistent. — Fra det kongelige Bibliotek 
maaske? 

KANDIDAT GLOB 
Ja. 

LINDEMARK 

ikke uden Selvfølelse. 

Kandidat Glob opholder sig her for at stu- 
dere Opdyrkningsarbejderne paa vor Egn. 

PROPRIETÆR HANSEN 
Saa er De ogsaa kommen til den rette 
Mand da. Lindemark har noget at vise frem, 
der er værd at kigge paa. Der skal De se 
Kultur! 

LINDEMARK 
Naa naa, Hansen — gør nu ikke for meget 
ud af det. 

PROPRIETÆR HANSEN 
Sludder og Vrøvl, Lindemark. Jeg si'er 
Dem, unge Mand, De kan rejse hele Vest- 
kysten over uden at se Mage. Om ti, tyve 
Aar kan vi sgu køre i Skoven her og høre 
paa Hornmusik og Syngepiger ligesom ovre 
ved København. Det bli'er noget at tale om ! 

Kaster sig overrasket tilbage paa Stolen. Ih, nej 

se! Der har vi, sandt for Søren, Hans konge- 
lige Højhed! 

Klitassistent, Løjtnant v. HACKE er kommen ind. 
Han er klædt i en medtaget Jagtdragt af udenlandsk 
Snit, har et lille rødt Silketørklæde bundet om Hal- 
sen og høje Læder-Gamascher paa Benene. Blændet 
af Lyset staar han et Øjeblik med Haanden skyg- 
gende over Øjnene og betragter Selskabet i Tavshed. 

PROPRIETÆR HANSEN 
Har De ta'et Dem en Tur paa Gynge- 
hesten, Hacke? Kom og sid hos? 

V. HACKE 

tager, uden at svare, sin Bøsse ned fra Krogen. 

PROPRIETÆR HANSEN 
Hvad skal De nu være saa spansk for! 
Kom og ta' Sæde! 

V. HACKE 

betragter Glob halvt sky, halvt fornemt. 

Men jeg kender jo ikke den Herre der. 

PROPRIETÆR HANSEN 
Nu skal jeg presentere. Det er Løjtnant 
Hacke, voreses Klitassistent. Og det er Hr. 
Kandidat . . . æ . . . æ . . . Københavner. 

KANDIDAT GLOB 
Glob er mit Navn. 

V. HACKE 

officersmæssigt. 

Er mig en Ære! 

PROPRIETÆR HANSEN 
Kromand! 01 over det hele! 

LINDEMARK 
der ved v. Hackes Tilsynekomst er bleven nervøs. 

Tak, jeg skal ikke ha'e. Og til Hr. Glob 

har jeg bestilt Kaffe. Ser paa sit Ur. Det maa 

vel ogsaa snart være Tiden — 

V. HACKE 

sætter sig. 

De er Kandidat, Hr. Glob? 

KANDIDAT GLOB 
Filolog, ja. Forøvrig Biblioteksassistent. 

LINDEMARK 
Ved det kongelige Bibliothek. 

PROPRIETÆR HANSEN 
Hr. Kandidaten er kommen til vos for at 
studere Beplantningerne her. Hvad siger De 
til det, Hacke? Det driller, hva'? . . . Jeg skal 
nemlig fortæl' Dem, Hr. Kandidat, Hr. Hacke 
er saadan en Slags Vildmand. Han er knu- 
sende gal over al den Civilisation, vi laver 
her. Om han kunde følge sin Lyst, saa skabte 
han sgu hele Vendsyssel om til en stor Vild- 
ørk, hvor han kunde gaa omkring og jage 
Løver og Hyæner ... og vilde Pigebørn! 
Fniser. Hr. Hacke sværmer for dennehersens 
Naturtilstand, skal jeg sige Dem ... for Ur- 
tiden . . . dengang, De veed nok, da Damerne 
gik uden Bukser I Bryder udi fuld Latter. Nej, 
la' vær. Hacke, la' vær med at rulle med de 
Øjne ! La' os heller faa en Fruentimmerhistorie. 
Det er saa længe, siden vi har faaet den fra 
Plewna . . . om hende, Muscka, der klædte 
sig ud som Tamburdreng for at kunne be- 
søge Dem i Felten . . . Eller fortæl noget der- 

ovre fra Asien, De veed nok, hvor De fik 
Løvefrikase til Frokost. Og Tigerfrikadeller. 
Med stuvede Abekatteflngre. Til Glob. Den er 
god, hva'? ^ jj^(,j^g 

med det ene Ben oppe paa et ledigt Stolesæde. 

Hold dog, for Guds Skyld, lidt inde med 
den Domsbasun! De bør erindre Dem, Hr. 
Hansen, at det ikke er alle, der er begavede 
med Trommehinder som Kalveskind. Hvortil 
i det hele de mange Ord? To er nok, siger 
Skriften. Hvad der er derudover, er af det 
onde. Spørg Lindemark! — Jeg er bange for, 
kære Ven, at De vil komme til at bøde svært 
for Ordspild derovre i den anden Verden. 

PROPRIETÆR HANSEN 
Den anden Verden! Den anden Verden! 
Det er farligt, som De har faaet travlt med 
den anden Verden i den sidste Tid. De er jo 
bleven helt teologisk, bitte Hacke. Hvad er 
der i Vejen med Dem? Er det Hovedskallen, 
hva'? De skulde ligegodt ha'e taget med til 
Aalborg idag. De trænger til lidt Byluft. Til 
Lindemark. Hvad si'er De, Lindemark? Jeg 
tykkes. De er bleven saa tavs. 

LINDEMARK 

behersket. 
Jeg sidder og tænker paa, at vi vel snart 
maa kunne køre. Ser igen paa sit Ur. 

PROPRIETÆR HANSEN 
Ja, op og køre, ja! Fniser. — Hør, hvor 
har De egentUg været henne idag, Hacke? 
De har da ikke igen været i Hjørring for 
at spørge om Hundepriserne? Fniser. Til Glob. 
De kan tænke Dem, Kandidat — Hr. Hacke 
spaserede saamænd forleden Nat til Hjør- 
ring og bankede Købmand Strøjer op af 
hans gode Søvn og gik saa tilbages igen i 
det samme Spænd, — det er sine stive otte 
Mil. Og det barestens begrundet paa, at Fru 
Lindemark havde ladet et Ord falde om, at 
hun kunde lide at vide Prisen paa Strøjers 
ægte Hvalpe. Det kan man kalde at være 
galant mod Damerne! 

V. HACKE 
Gud give. De vilde slaa Laaget i for Deres 
lille Skrin af en Mund, gode Hr. Goliat! Man 
bør spare paa sin Fedmes Kraft, til man 
kommer hjem til sin Dalila. Vil De formelde 
Deres Frue min Respekt! Løfter sit Ølkrus. 

PROPRIETÆR HANSEN 

usikker. 

Hør, Hacke? Hvad mente De egentlig med 

det? 

V. HACKE 

Lad fare! Lad fare, kære Ven! Til Glob: 

Agter De at opholde Dem her i længere Tid? 

KANDIDAT GLOB 
Nej, jeg er her nærmest paa Gennemrejse. 

V. HACKE 
Rimeligvis behager Lokaliteterne Dem ikke. 
Meget forstaaeligt! Jeg gaar ud fra, at det var 
Dem, der nylig var inde og bese det lille Bu- 
doar derhenne, — det er ikke netop komfor- 
tabelt. Der er ogsaa noget rigeligt med Skarn- 
basser i Sengehalmen. Men saadan er Livet 
her, ... i alle Forhold. De forstaar? Man 
maa her vænne sig til den fortrolige Omgang 
med alle Arter af Skambasser. Que faire? Il 
faut étre souple avec la pauvretél . . . Kender 
De det Citat? 

KANDIDAT GLOB 
Jeg erindrer ikke i Øjeblikket — . 

V. HACKE 
Hvor gammel er De, med Forlov? 

KANDIDAT GLOB 
Fireogtyve. 

V. HACKE 
En lykkelig Alder! Jeg kunde være i Stand 
til at misunde Dem den! ... De ser efter 
mit Haar. Ja, det har Tidens Tand afgnavet 
lidt ubarmhjertigt. Jeg skal sige Dem, naar 
man har naaet Fyrretyveaarsalderen og til- 
børligen ladet Livets Goder vederfares Ret- 

færdighed, er Resten nærmest en Indøvelse 
i at blive fortæret, ... en langsommelig For- 
beredelse til det store Festmaaltid for Mad- 
diker, hvortil vort ærede Kadaver engang 
skal ^'ene. En lystelig Tanke, ikke sandt? 
Gør mig den Tjeneste at tænke den rigtig til- 
bunds, naar De inat ligger derinde og slaas 
med Brumlebasserne. De vil da vistnok give 
mig Ret i, at den Slags Smaakravl alligevel 
ikke er de værste Sengekammerater. De for- 
staar? 

KANDIDAT GLOB 
Ja, jeg vil nu ikke faa Lejlighed til at an- 
stille nogen saadan Sammenligning. Proprie- 
tær Lindemark har nemlig været saa elsk- 
værdig at tilbyde mig Husly, og jeg har været 
saa ubeskeden at modtage en saa overor- 
denlig Gæstfrihed. 

V. HACKE 

pludselig livfuld; tager langsomt Benet ned fra 

Stolesædet. 

Øj! Øj! Ser man det! . . . Saa De begynder 
at holde aabent Hus, Lindemark. De her- 
bergerer tilskadekomne Vejfarende. Meget 
anerkendelsesværdigt! . . . Tør jeg spørge, er 
det et nyt Udslag af Deres allersomkristelig- 
ste Sindelag? Agter De at etablere Dem som 
barmhjertig Samaritan her paa Pladsen? 

LINDEMARK 
Skal vi ikke forlade det Emne, Hr. Hacke? 
Det egner sig næppe til Drøftelse for os. Og 
mindst i Øjeblikket. 

V. HACKE 
Som De behager! Altid Deres Tjener! . . . 
Takker iøvrigt for Oplæring i god Tone. Det 
er maaske i det hele dristigt af mig i min 
nuværende inferiøre Stilling at tale saa frit 
til en saa fortjenstfuld Mand, der hvad Dag, 
det skal være, kan blive ophøjet i den hæder- 
værdige Justitsraadstand. A propos, — hvor- 
dan gaar det med Udnævnelsen? Jeg synes, 
den offenlige Anerkendelse lader vente noget 
længe paa sig. Lige meget. De har min Ag- 
telse, gode Lindemark, — jeg hilser Dem ! 

Drikker. 

PROPRIETÆR HANSEN 

med Armene paa Bordet; udfordrende. 

Jeg vilde nok vide. Hacke . . . hvad mente 
De egenlig med det. De sagde før . . . Om Dalila? 

V. HACKE 
Lad fare! Lad fare! Til Glob: Saa De er 
entusiasmeret for Frugtbargøreisen her paa 
Egnen, Hr. Kandidat. Mønstrer ham skarpt. En 
ejendommelig Passion forresten for en stu- 
derende Mand. Men De er maaske Poet? Af 
denne nymodens Slags, der skriver landøko- 

nomiske Noveller og slaar Harpen til Lov- 
sang for det gode danske Kvæg paa to og fire? 

KANDIDAT GLOB 
De gætter i dette Tilfælde ikke saa meget 
forkert, Hr. Løjtnant. 

LINDEMARK 
Nej virkelig. Er De Digter, Hr. Glob? 

KANDIDAT GLOB 
Ja, det vil sige, ... jeg sysler i min Fritid 
lidt med Poesien. Den literære Retning, hvor- 
til Hr. Løjtnanten hentydede, tilhører jeg 
dog ikke. Min Retning vender sig mere mod 
Tilværelsens ideelle Værdier. Vi dyrker Skøn- 
heden, Stemningen, Fantasiens Udfoldelse — 

V. HACKE 
Og Kvinderne — ikke sandt? Glem dog 
ikke dem. Hvad er en Digter uden Kærlighed? 

KANDIDAT GLOB 

Selvfølgelig. Ogsaa Kærlighedslivets hellige 

Mystik — 

V. HACKE 

Meget godt! FortræflFeligt! — Og nu er De 
ude paa Studierejse, ikke sandt? For at be- 
rige Deres Erfaringer i dette Kapitel! I stigende 
Ubeherskethed: Meget godt, unge Mand! Skulde 
De have Brug for en Model til en Roman- 
helt, saa anbefaler jeg Dem Hr. Hansen her. 

Et fortrinligt Eksemplar af en vestjysk Agrar 
af Korthalstypen. En fortjenstfuld Udvikler 
af den nationale Gødningsindustri. 

PROPRIETÆRE HANSEN 

slaar Næven i Bordet. 

Hør, Hacke, — nu skal De, Fanden gale 
mig — 

V. HACKE 

Lad fare, kære Ven! Rejser sig; til Glob: San- 
delig I De vil aldrig komme til at savne ko- 
miske Figurer i dette Land, hvor forten 
Alen Tarme i en Skindsæk kaldes for et 
Menneske. Ha, ha! 

Hail har taget en lille Jagtpibe frem og gaar nu hen 

og stopper den ved en Kasse, der er stillet frem i 

Lokalet til Gæsternes fri Afbenyttelse. 

PROPRIETÆR HANSEN 

halvhøjt. 

Nu ska' han ha'e Kattefedt! 

Medens v. HACKE vender Ryggen til, beskæftiget 
med Piben, tømmer PROPRIETÆR HANSEN lyd- 
løst hans endnu næsten fulde Ølkrus ud i en Spytte- 
bakke, der staar ved Bordet, og fylder det derpaa 

helt af Kognaksflasken. 

LINDEMARK 

farisæisk. 

Men hvad er det. De har for, Hansen? 

PROPRIETÆR HANSEN 
Han skal pebres lidt om Snuden. Han er 
bleven saa kaalhøgen, den Stodder! 

LINDEMARK 
Nej, men Hansen dog — ! 

V. HACKE 

henne ved Tobaksbordet. 
Kender De denne smukke Sang, Linde- 
mark: »Alle Piger smaa — er saa let paa 
Taa — mest dog de brunette!« — Nu, da 
De synes at ville hellige Dem ogsaa Skjalde- 
kunstens Opblomstring, burde De sætte Dem 
lidt ind i Folkepoesien. Tænder. Eller hvad 
mener De om denne: »Mens Ludvig foer fra 
Havn til Havn — hun sov saa sødt i Thor- 
valds Favn. « Sætter sig igen ved Bordet, med Front 
til Glob og mønstrer ham med aabenlys Haan. Til- 
lad mig at spørge Dem, Hr. Digter, kender 
De noget mere komisk Syn end en ung Kyl- 
ling, der begynder at gøre Haneben? Har 
De aldrig tænkt paa at benytte det som Emne 
for en Novelle? Det skulde De virkelig gøre. 
Det var vist et Emne, der maatte ligge for 
Dem. — Undskyld, jeg ser, De gaar med høje 
Flipper. Jeg vil ikke paastaa, at det klæder 
Dem; men det er vel altsaa Dagens Helte- 
mode, ikke sandt? En meget praktisk Mode 
iøvrigt for saadanne Folk, hvem Naturen i 

et overgiyent Lune har anbragt en Pibestilk 
under Hovedet i Stedet for en ordentlig Hals. 
Ligesom under Kaalhovederne. Ler højt. — 
Ja, Vorherre er paa Ære en stor Spasmager! 

PROPRIETÆR HANSEN 
Hold nu op med det, Hacke I Lad os holde 
Fred og være gemytlige. Hvorfor drikker De 
ikke noget? De er jo ganske valen i Halsen, 
kan jeg høre. Ta' en Slurk af Øllet. Skaal, 
De gamle Tøsejæger! 

V. HACKE 

tager om Kruset 

Skaal, henrivende Vipstjert! De er dog al- 
ligevel lidt af et Menneske, Hansen! Trods 
Deres femten Lispund Flæsk er der ikke 
noget tintet ved Dem. De gør ingen Røver- 
kule af Deres Flomme! Ved Gud! De har 
min Agtelse! De stiller Dem ikke op mellem 
Skyerne som en Helgen, men holder smukt 
Næsen ved Jorden ligesom Svinene. Skaal! 

Han fører Kruset til Munden, men standser pludse- 
lig og lugter til Indholdet Kaster derpaa et Blik om- 
kring i Kresen og smiler haanligt. Naa saadan, 

mine Herrer! De har tilladt Dem at brygge 
mig en Rævesnaps. Velan! 

Sætter rask Kruset for Munden og tømmer det til 

Bunden. 

DE ANDRE 

springer op og vil hindre det. 

Er De gal, Menneske! ... De er forrykt! 

V. HACKE 

sætter det tømte Krus paa Bordet, saa det splintres. 
Hvorfor ser de Herrer saa betuttede ud? 
Var det maaske ikke Meningen? Troede De 
virkelig, De kunde drive Løjer med mig? — 
HoUa! Hvem kommer der? 

KROMANDEN 

stikker Hovedet ind ad Døren. 

Nu er det begyndt at lysne et Ko'n — vil 

A bare sige. 

V. HACKE 
Meget vel, ærværdige Snapseskænker I — 
Far da i Guds Navn med Fred, I gode Ægte- 
mænd! Jeg misunder Jer ikke Hjemkomsten. 
Og du . . . Kromand! Hejda! Hvor blev han 
af? . . . Naa, ligemeget! Vær saa god, Hr. 
Hansen, at formelde Deres Frue min Respekt! 
Sig hende, at jeg har drukket hendes Skaal 
her ... og alle dydige Kvinders Skaal! Og 
med Deres Tilladelse vil jeg her bekræfte 
min Hyldest paa anstandsmæssig Maade. 

Salut! Han har under det sidste taget sin Bøsse, 
der hang paa Ryggen af hans Stol, og affyrer den nu 

i strakt Arm henimod Kakkelovnen. Noch einmal. 

Salut! Fyrer igen. 

KROMANDEN 

kommer styrtende ind. 
Hvad er det for Optøjer her! ... Er De 
nu igen paa Spil, Hacke? 

V. HACKE 
Stille, Gamle ! Hvad vil I her mellem Gra- 
vene? 

PROPRIETÆR HANSEN 

sagte til Kromanden. 
Vi maa se at faa ham tilside. Han bliver 
helt Qolret nu. Til v. Hacke, forsigtig: Vær nu 
skikkelig, Hacke! Vi mente jo ikke noget 
ondt med det. Kom nu, saa ta'er vi og lufter 
os lidt. Vil tage ham under Armen. 

V. HACKE 

slynger ham fra sig i pludselig Vildskab. 

Rør mig ikke — Stinkdyr! Skynd jer hjem 
begge to . . . Jeres lystne Koner venter jer! 
Lad mig i Fred! — Og De, unge Mand! 
Lykke paa Rejsen! Min Velsignelse skal følge 
Dem! Vist saa! De søde Glutter ynder ikke 
skaldede Isser og bedærvet Aande. Min Vel- 
signelse ! 

Han synker med eet ligbleg sammen. PROPRIETÆR 

HANSEN og KROMANDEN tager ham under Armen 

og fører ham ind mod Kammeret tilhøjre. 

PROPRIETÆR HANSEN 
Lad os smide ham ind paa Sengen der- 
inde. Saa kommer han vel til sig selv. 

V. HACKE 

vender sig pludselig i Døren. 

Min Velsignelse, siger jeg! 

De trækker ham ind. 

LINDEMARK 
Jeg beklager meget, at De har maattet 
være Vidne til et saa uhyggeligt Optrin. Det 
stod ikke i min Magt at hindre det. 

KANDIDAT GLOB 
Der behøves sandelig ingen Undskyldning. 
Det var jo — paa sin Maade — ikke uden 
Interesse for mig, hvad De vist vil forstaa. 
Deres Ven er aabenbart et meget mærkeligt 
Menneske . . . yderst ekscentrisk vistnok . . . 

LINDEMARK 
Hr. Hacke er et meget ulykkeligt Menne- 
ske, der aldeles mangler Selvbeherskelse, og 
hvem man derfor i høj Grad maa beklage. 
Han hører til den Slags Stakler, der — som 
man siger — er kommen paa Kant med Li- 
vet og Samfundet . . . det vil rettelig sige: 
med sig selv. Og saadanne Naturer — jeg 
veed det nok — finder Ungdommen gerne 
fængslende og interessante. Jeg for min Del 
har den oprigtigste Medlidenhed med Hr. 
Hacke; — men naar De kalder ham min 
Ven, maa jeg dog bemærke, at vi i Virkelig- 
heden er hinanden ganske fremmede. Natur- 

ligvis, i en afsides beliggende Egn som denne 
paatvinger Forholdene En en vis selskabelig 
Omgang med alle af Ens egen Stand. Men 
derudover har Klitassistenten og jeg absolut 
intet med hinanden at gøre. 

KANDIDAT GLOB 
Saavidt jeg forstod nogle Ytringer af Hr. 
Hansen, har Løjtnanten som ung deltaget i 
den russisk-tyrkiske Krig. 

LINDEMARK 
Saadan fortæller han i det mindste selv. 
Og der er vist egenlig heller ingen Grund til 
at betvivle det. Men ellers gør man vel i at 
være varsom med at fæste Lid til hans mange 
Historier. Hr. Hacke er i Besiddelse af en 
sand mUnchhausensk Fantasi, der gør ham 
det vanskeligt at skelne andres Bedrifter fra 
egne Oplevelser. Misforstaa mig ikke. Jeg sig- 
ter ham ikke for netop at fare med bevidst 
Usandhed. Jeg vil antage, at han i de fleste 
Tilfælde selv tror paa, hvad han fortæller. 

KANDIDAT GLOB 
Men hvordan er dog en saadan Mand 
kommen hertil? Og som Klitassistent? 

LINDEMARK 
Ja, hvad skal man sige? Det er en saare 
underordnet Stilling, som i Grunden ingen 

Steder hører hjemme. Han har knap nok 
sit Underhold derved og lever tildels paa 
sin Familjes Naade. Pladsen blev i sin Tid 
ligefrem lavet til ham for at faa ham an- 
bragt. Det var hans formaaende Slaegtninge 

— han er i Familje med den afgaaede Mini- 
ster — som tog sig af ham i et Øjeblik, da 
han syntes at skulle gaa fuldstændig tilgrunde. 
Det er nu snart to Aar, siden han kom her- 
til, og han var dengang baade aandeligt og 
legemligt yderst nedbrudt. Man snakkede 
endogsaa om, at han skulde have gjort For- 
beredelser til at sætte en blodig Plet paa sit 
højt ansete Familjenavn ved et Selvmord. 

KANDIDAT GLOB 

med stigende Interesse. 
Nej virkeUg! 

LINDEMARK 
Og han er jo desværre endnu langtfra fal- 
den til Ro. Og hertil hjælper det ham just 
heller ikke, at adskillige Folk her paa Egnen 

— især Ungdommen — ved mange Lejhg- 
heder røber Sympati, ja næsten Beundring 
for denne sørgelige Menneskeruin. Det gode 
Selskab i vore Dage viser jo i det hele taget 
en beklageUg Overbærenhed overfor Udskej- 
elserne, saasnart de blot er tilstrækkelig store. 
Naa, men det er paa Tide, vi kommer 

afsted. Vil De være saa god at gøre Dem i 

Stand, saa gaar jeg ud og tilser Forspæn- 

dingen. 

Han gaar. 

PROPRIETÆR HANSEN 

kommer tilbage med Kromanden. 
Nu kan han ligge lidt og sunde sig. 

KANDIDAT GLOB 

bekymret. 
Hvordan gaar det derinde? 

PROPRIETÆR HANSEN 
Vi har strintet ham noget Vand i Ansigtet 
og slået et Yindu op. Men jeg blev saagu' 
lidt lummer om Ørene. For han besvimed' 
jo for os derinde. Han kan jo ikke taale Spi- 
ritus, sølle Mennesk'. Hvem Fanden kunde 
saa tænke paa, at han vilde stikke Glasset 
ud til Bunden. 

KANDIDAT GLOB 
Han er vist et meget mærkeligt Menneske. 

PROPRIETÆR HANSEN 

Mærkelig. Ja, det kan De ha'e Lov at sige. 

Lutter Fut og Fyr og Stemning ... en rigtig 

Ildvulkan. Med sænket Stemme. Og sgu farlig 

for Fruentimmerne, saa meget til Aars han 

ogsaa er. 
^ KANDIDAT GLOB 

Det forstaar jeg godt. 

PROPRIETÆR HANSEN 
Mellem os sagt, . . . Der er besynderlig en 
vis Dame her paa Egnen, der er hel tosset 
efter ham. Men ikke mine Ord igen! 

KANDIDAT GLOB 
En Dame her paa Egnen. Men hvorfor er 
han da saadan . . . jeg mener . . . han synes 
ikke at være lykkeUg. 

PROPRIETÆR HANSEN 
Naa. De er nok ikke med paa Polkaen, 
Københavner . . . Hys! 

LINDEMARK 

kommer ind. 

Ja, skal vi saa køre. Til Kromanden, som staar 
henne ved Kakkelovnen og undersøger Væggen om- 
kring den. Vær saa god og bring den Herres 
Kuffert ud paa Vognen. Han følger med mig. 

KROMANDEN 
Det skal ske. Lindemark! Det skal ske! 

LINDEMARK 
Farvel, Hansen. Hils hjemme. 

^ Ud. 

PROPRIETÆR HANSEN 
Naa, jeg skulde vel ogsaa til og liste hjem- 
ad. Ja ja, Kromand, I kan jo i Nødsfald la' 
Hacke blive liggende derinde paa Humle- 
sækken. Men se ellers til, at han kommer 
lidt ordenlig afsted. 

KANDIDAT GLOB 

der har hentet sit Overtøj; bekymret. 

Boer han her i Nærheden? 

PROPRIETÆR HANSEN 
Nej, han har sin Hule Pokker ivold oppe 
i Herredet. 

KANDIDAT GLOB 
Men kan han da finde Vejen hjem alene? 

PROPRIETÆR HANSEN 
Aa, han er vant til at stryge om her baade 
ved Dag og Nat. Og han har Øjne som en 
Kat til at se i Mørke med. Det er jo ogsaa 
maanelyst. — Naa, Farvel, Københavner! 
Farvel, Kromand! 

KROMANDEN 

Farvel, Hansen! 

Han følger dem ud. 

Scenen staar et Øjeblik tom. Udefra høres Afskeds- 
tagen og Piskesmæld gennem den aabne Dør i Bag- 
grunden. Imidlertid kommer v. HACKE ud fra Kam- 
meret, endnu ligbleg og med Halslinningen opknap- 
pet Han staar lidt og lytter, sætter sig derpaa hen 
ved Bordet og bliver siddende der med Haanden 

under Hovedet 

KROMANDEN 
kommer ind. 

Hvad Fanden i Helvede, — sidder De nu 

der? 

V. HACKE 

uden at forandre Stilling. 

Er de kørt? 

KROMANDEN 
Ja. 

V. HACKE 

Og han — den unge Fyr — fulgte han 

med Lindemark? 

KROMANDEN 

Ja, han gjorde det. — Undersøger igen Væg- 
gen omkring Kakkelovnen og bander ved sig selv. 

Her sidder Hagl ved Hagl. Og — Fanneme! 
— er it' ogsaa Skilderiet bleven knaldret! 
Vender sig mod v. Hacke, truende: Det vil A sige 
Dem, det bliver Dem en dyr Spas, Hacke! 

V. HACKE 
som vaagnende; stryger sig med Haanden over 

Panden. 

Det har jeg selv længe tænkt. 

ANDEN AKT 

Dagligstue paa Storgaarden. Samme Aften. 
JOMFRU STEENSEN kommer ind fra venstre sam- 
men med EN PIGE, der bærer en Dyne i Favnen. 

JOMFRU STEENSEN 
Varm den lidt ved Kakkelovnen her, inden 
du lægger den ind. Saadan ! . . . Ikke for nær, 
lille Klodrian ! ... Og saa lidt ogsaa paa den 
anden Side . . . Tys! Hvad er det? Det er 
ligesom der var Nogen, der gik derudenfor 
paa Havegruset. Gaar hen til et utildækket Vindue 
i Baggrunden. Aabner tilsidst Er der Nogen? 

PIGEN 
Det var vist bare en Gren, der kradsede 
paa Ruden. 

JOMFRU STEENSEN 
Ja, det var det vel. Lukker. Skynd dig, nu 
rejser Herskabet sig. Saa kan du gaa tilbage 
gennem Spisestuen. Pigen løber til en mindre 

Dør i Forgrunden tilhøjre. Se ogsaa efter, om 
der er Lys i Stagerne. 

FRU LINDEMARK, KANDIDAT GLOB og PRO- 
PRIETÆR LINDEMARK kommer ind gennem en 
anden — og større — Dør tilhøjre. Fru Lindemark 
er klædt i en tarvelig, men stilfuld Dragt: sort, ulden 
Kjole med bredt nedfaldende Lærredskrave og om- 
bøjede Mansjetter og med en svær Sølvlænke spændt 
omkring Livet som et Bælte. 

KANDIDAT GLOB 
Fruen synes maaske overhovedet ikke om 
vore nyere Komponister? 

FRU LINDEMARK 

med bortvendt Ansigt. 

Jeg kender dem ikke. 

Gaar op mod Baggrunden. 

KANDIDAT GLOB 
følgende hende. 

Enkelte af dem synes mig dog at fortjene 

Anerkendelse . 

JOMFRU STEENSEN 

har standset Proprietæren. 

Forvalteren er derude. Han vilde gæme 
have Ordrerne for imorgen. 

LINDEMARK 
Jeg skal straks komme. 

JOMFRU STEENSEN 
Jeg lod ham gaa ind i Kontoret. 

LINDEMARK 
Det er godt, Steensen. Sig mig, der er vel 
ikke passeret noget i min Fraværelse? 

JOMFRU STEENSEN 
^ Nej. LINDEMARK 

med et udforskende Blik. 
Ingen Visitter? 

JOMFRU STEENSEN 
Nej. 

LINDEMARK 

Jeg skal altsaa komme straks. Gaar op mod 
Baggrunden, hvor Fruen og Hr. Glob staar foran en 
Glasdør, der fører ud til en Veranda. Som De ser, 
Hr. Kandidat, er det ikke helt en Ørken, vi 
boer i. Fløjen her vender mod Øst og er der- 
for forholdsvis velbeskyttet mod Vinden. Her 
udenfor har vi da ogsaa et rigtig pænt lille 
Anlæg, hvor der saamænd om Sommeren 
blomstrer baade Roser og Liljer. Vi kan godt 
gaa derud. Derude fra Trappen vil vi maaske 
ogsaa kunne skimte de nærmeste Beplant- 
ninger. Maanen lyser jo en Smule. 

De gaar ud. 
FRU LINDEMARK, der straks, da hendes Mand 
nærmede sig, har vendt sig bort, sidder nu ved Bor- 
det, der staar midt i Stuen. Hun sidder med Haan- 
den under Kinden og blader i en Bog. 

JOMFRU STEENSEN 
Skal jeg sætte Drikkevarer ind. Frue? 

FRU LINDEMARK 
Spørg min Mand. 

JOMFRU STEENSEN 
Herren talte ikke noget om det. 

FRU LINDEMARK 

Saa gør, hvad De vil. Forskaan mig blot 

for Overhæng. 

Jomfru Steensen gaar. 

LINDEMARK 

kommer tilbage med Hr. Glob. 
Nej, Luften er for tyk; det bliver Regn. 
Men nu maa De undskylde mig et Øjeblik, 
Hr. Kandidat. Min Forvalter venter mig. 
Kære Astrid — Fru Lindemark farer sammen, 
da han ved disse Ord ligesom forsøgsvis lægger 
Haanden paa hendes Skulder — du vil nok un- 
derholde vor Gæst saalænge. — Vender sig paa 
Vejen til Døren. Det er sandt. Er Pigerne ude? 

FRU LINDEMARK 

maaler ham med Foragt. 

Det veed jeg ikke. Spørg Steensen. 

LINDEMARK 
Naa, det forekom mig blot, at jeg hørte 
nogen i Haven. TU Glob. Ja, som sagt, jeg er 
her igen om et Øjeblik. 

Ud gennem Forstuedøren i Baggrunden ved Siden 

af Verandadøren. 

KANDIDAT GLOB 
Deres Mands Tid er vist altid meget op* 
taget. Tavshed. Paa Køreturen hertil fortalte 
han mig, at han foruden den store Bedrift 
her har en Mængde forskellige offenlige Til- 
lidshverv at varetage. 

FRU LINDEMARK 
Det har han vist, Stakkel! 

KANDIDAT GLOB 
Og saadan noget giver jo altid en Masse 
Arbejde. Stilhed. Ja, Fruen har naturligvis 
ogsaa meget at gøre. At være Husmoder paa 
saa stort et Sted er sandelig ingen Sinecure. 
Stilhed. Føler Fruen det alligevel ikke under- 
tiden noget ensomt her? Saa langt fra Byen 
og fra Civilisationen i det hele? 

FRU LINDEMARK 

lægger utaalmodig Bogen bort 

Jeg ventede. De vilde spørge derom. I de 
otte Aar, jeg har boet her, har alle Menne- 
sker gjort mig det samme Spørgsmaal. Det 
virker i Længden lidt komisk. 

KANDIDAT GLOB 

Undskyld, Frue, — men er det ikke ogsaa 

et Spørgsmaal, der saa at sige lægges En paa 

Tungen her? Det kan dog vanskelig nægtes, 

at Egnen — trods dens vilde Skønhed, som 

Ingen kan beundre og elske mere end jeg — 
at den dog er, om jeg saa maa udtrykke mig, 
en Smule trøstesløs. Jeg kunde tænke mig, 
at dens Barskhed i Længden vilde kunne 
virke nedstemmende ... at den undertiden 
kunde skabe Længsler efter blidere, mere 
harmoniske Indtryk. 

FRU LINDEMARK 

smiler tavst. 

KANDIDAT GLOB 
Og Stormen . . . denne uophørlige Lar- 
men. Kan den dog ikke tilsidst blive noget 
trættende for den, der ikke netop er født 
her paa Orkanernes Tumleplads? Dersom 
jeg ikke misforstod Deres Mand ved Bordet, 
saa er jo heller ikke De her fra Vestkysten, 
Frue, men fra »Østerlandet c, som man siger 
her. Har De aldrig længtes lidt efter Deres 
Hjemegns smilende Ynde? Efter Grejsdalens 
Skove, Vejle Fjord og det dejlige Munkebjerg? 

FRU LINDEMARK 
i let Overraskelse. 

De taler begejstret, tror jeg. — De kender 

den Egn? 

KANDIDAT GLOB 

Jeg har i mine Studenterdage besøgt den 
paa en Fodtur. Specielt husker jeg en blik- 
stille Maaneskinsnat ude paa Fjorden med 

Nattergalemusik fra Lundene rundtom langs 
Kysten. Har De virkelig aldrig her savnet 
lidt af den Art Poesi? 

FRU LINDEMARK 

i Tanker. 

Nu ja ... i Begyndelsen gjorde jeg det 
sagtens. Saalænge man ikke kender noget 
bedre, længes man vel efter det gamle. Det 
er saa rimeligt. — Men hvad saa? Jeg af- 
skyr Skovel Blot jeg tænker paa deres Inde- 
stængthed og Mørke, føler jeg en Tyngsel 
over Brystet, som om jeg skulde kvæles. 

KANDIDAT GLOB 
Fruen foretrækker de vide Udsigter . . . 
den frie Horisont. 

FRU LINDEMARK 

uden at høre ham. 

De nævnte Stormen. Men netop Stormen 
elsker jeg ... og mest, naar den raser rigtig 
vildt. Jeg holder af at høre den omkring mig 
Dag og Nat. Jeg savner det vældige Orkester, 
blot det tier en eneste Time. — Men det 
forstaar De naturligvis ikke. 

KANDIDAT GLOB 
Aa jo. Frue. Jeg forsikrer Dem — 

FRU LINDEMARK 

som før. 
Ensom, siger De. Men her er man netop 

aldrig ene. Vinden og Havet har altid nok 
at fortælle den, som forstaar at høre. Og den 
Tale er vel nok saa værdifuld som Menne- 
skenes Smaasnak om Døgnets smaa Begi- 
venheder i vor usle Tid! — Og Skyerne? 
Hvorfor taler man aldrig om dem? Er de 
da ikke mægtige, naar de kommer jagende 
over Heden som Kæmper med flagrende 
Kapper i en Slagtummel? 

KANDIDAT GLOB 
I Sandhed, Frue! Netop saaledes føler og- 
saa jeg det. 

FRU LINDEMARK 

rejser sig og gaar hen til det aabne Flygel. Frem- 
siger her, idet hun ledsager Ordene med Akkorder: 

En Kæmpegrav ved Havet, 

en Slette skybegravet, 

en skumomkranset Maagestrand, — 

mit Hjem, mit Fædreland! 

Vender Hovedet. 
Kender De det Digt? 

KANDIDAT GLOB 
Ja, Frue! Jeg ikke alene kender det. Jeg 
elsker det. Liebmann er min Yndlingsdigter. 

FRU LINDEMARK 

fortsætter. 
Saa mangen priser din Sankt Hans, 
naar til en stakket Sommerdans 

du kiltrer op din Taagedragt 
med Sydens laante Pragt. 

Nej, heller synger jeg din Pris, 
naar Nordenvindens Tugtens-Ris 
gaar over Høj og Dal med Brag 
en sortblaa Vinterdag. 

Og heller lover jeg dit Navn 
en høstlig Kvæld i Skibets Stavn, 
naar Dagen dør, og Havets Flod 
bli'er rød af Solens Blod. 

Luft op, du salte Vesterhav! 

Ombrus den danske Kæmpegrav! 

Og væk endnu engang af Muld 

et daadstærkt Kæmpekuld! 

Hun rejser sig efter en kort Stilhed og gaar tilbage 

til sin forrige Plads. 

De holder af det Digt? 

KANDIDAT GLOB 
Ja, Frue! Og — et ejendommeligt Sam- 
mentræf! — just de samme Vers faldt mig i 
Minde paa Køreturen for lidt siden, da jeg 
saae ud over Klittens Eventyrrige under den 
forrevne Skyhimmel. Et uforglemmeligt Syn! 
— Men, tillad mig. Frue, at udtale min Over- 
raskelse over at høre Liebmanns Vers i denne 
Stue. Jeg troede, hans kætterske Muse var 
banlyst i alle saadanne Hjem som ... nu ja, 
som dette. 

FRU LINDEMARK 
Hvad mener De? 

KANDIDAT GLOB 
Ja undskyld, jeg veed jo, at Deres Mand 
... at Hr. Lindemark i enhver Henseende 
er strengt konservativ ... og navnlig meget 
religiøs, saa — 

FRU LINDEMARK 

tier først; derpaa i et Udbrud: 

Men jeg afskyr Præsterne! Men lad 

os tale om noget andet. Dette fører for vidt. 

KANDIDAT GLOB 
Nu har De virkelig spændt min Nysgerrig- 
hed, Frue! Det er jo noget ret ualmindeligt, 

at en Dame saadan ligefrem De maa 

ikke nægte mig en Forklaring. 

FRU LINDEMARK 
Er De maaske en Ven af Præsterne? 

KANDIDAT GLOB 
Jeg? Nej paa ingen Maade! Jeg siger, som 
Liebmann et Sted synger: Næst en friseret 
Hottentot kender jeg intet mere komisk Syn 
end en Mand i en Præstekjole. 

FRU LINDEMARK 
Nu, der ser De! — Men lad os tale om 
noget andet. 

KANDIDAT GLOB 

bøjer lydig sit Hoved. 

FRU LINDEMARK 
Hvor kan det egenlig være, at De har 
valgt en saa sen Aarstid at rejse i? Turister 
plejer dog at foretrække Solen og Sommeren. 

KANDIDAT GLOB 
Ja se — jeg henregner nu ikke min Rejse 
til de almindelige Turistudflugter. 

FRU LINDEMARK 
Nej — hvordan var det? — De er jo Digter. 

KANDIDAT GLOB 
Naa, det Navn tør jeg endnu ikke tillægge 
mig. Men det er unægtelig mit Haab engang 
at gøre mig værdig til det. 

FRU LINDEMARK 

adspredt. 

Og nu er De maaske ude for at gøre Stu- 
dier i Marken? 

KANDIDAT GLOB 
Aa ja — tildels. Der har dog ogsaa været 
en anden Aarsag til min noget unormale 
Flugt fra Hovedstaden. 

FRU LINDEMARK 
Og hvilken? 

KANDIDAT GLOB 
Et lille Hjerteanliggende, Frue. 

FRU LINDEMARK 
Om Forladelse! 

KANDIDAT GLOB 
Aa, det gør saamænd ingenting. Livet har 
i rette Tid givet mig en Advarsel, — det er 
det hele — og det kan jeg kun være tak- 
nemlig for. 

FRU LINDEMARK 
betragter ham Interesseret. * 

De er ikke forlovet altsaa? 

KANDIDAT GLOB 
Jo — næ — det vil sige. Jeg er det ikke 
mere. I al Fald ikke saadan afgørende. 

FRU LINDEMARK 
Det forstaar jeg ikke. 

KANDIDAT GLOB 

Naa, nej; det er maaske heller ikke saa 

let at forstaa. Sagen er den, — min Kæreste 

og jeg har endnu ikke officielt slaaet op. Vi 

har givet hinanden fornyet Betænkningstid. 

Det er min Kæreste, der har foreslaaet det 

Forsøg. 

FRU LINDEMARK 

Saa er det altsaa ikke hende, der har øn- 
sket et Brud. 

KANDIDAT GLOB 
Hvor kan De nu vide det saa sikkert, Frue? 

FRU LINDEMARK 

indadvendt. 

Aa jo, det kan jeg vel nok. Hvor der er 

Kærlighed, er der altid Haab. Naa, men 

det er vel i Grunden ogsaa rigtigst, at en 
Digter ikke gifter sig. 

KANDIDAT GLOB 
Det er netop den Overbevisning, jeg nu er 
kommen til. Min Kæreste . . . min forhen- 
værende Kæreste interesserer sig desuden 
ikke for Poesi, d. v. s. for den virkelige, den 
store Poesi, Lidenskabens Udtryk. Der raa- 
der jo paa det Punkt ofte en besynderlig bor- 
gerlig Tænkemaade selv hos Folk, der ellers 
ikke savner hverken Mod eller Friskhed. 

FRU LINDEMARK 
Hvor De har Ret! — Sig mig, hvilke Bøger 
har De udgivet, Hr. Glob? 

KANDIDAT GLOB 
Naa ja — saa vidt er jeg endnu ikke kom- 
men. Forholdene i København er ikke hel- 
dige for poetisk Produktion. Livet i Byerne 
er for tamt og regelret til, at Sjælen der 
rigtig kan komme i Svingning. Ogsaa af den 
Grund lykønsker jeg mig selv til, at jeg reso- 
lut brød ud og trods Aarstiden søgte herover 
paa de frie Vidder, hvor ikke alene Naturen 
taler Lidenskabens Sprog, men ogsaa Men- 

neskene — hvad jeg allerede mener at have 
fornummet — er skabte i større Former, 
med skarpere og stoltere Profiler. 

FRU LINDEMARK 

med et Smil. 

Er det Proprietær Hansen, De der tænker 
paa? Jeg syntes, min Mand talte om, at De 
havde truffet ham i Bjergsted Kro. 

KANDIDAT GLOB 
Næ, ikke netop ham. Men — de Tilstede- 
værende altid ufortalt — jeg tænker paa en 
anden Herre her fra Egnen, som jeg ved 
samme Lejlighed stiftede Bekendtskab med. 
En Løjtnant v. Hacke. 

FRU LINDEMARK 

farer let sammen og ser stift paa Glob. 

KANDIDAT GLOB 
Et meget ejendommeligt Menneske vistnok. 
Jeg kunde nok mærke, at Deres Mand ikke 
satte særlig Pris paa ham, og maaske synes 
heller ikke De om ham; — han har vist 
ogsaa sine store Skrøbeligheder, — men jeg 
skal ikke nægte, at for mig smeltede hans 
utæmmede og sønderrevne Personlighed paa 
en ligefreni dramatisk Maade sammen med 
Naturomgivelserne. Og saa dette gamle, stem- 
ningsrige Krointeriør i den maleriske Belys- 
ning, — det var virkelig højst interessant. 

FRU LINDEMARK 

halvt i Tanker. 

Løjtnant v. Hacke er et meget usædvan- 
ligt Menneske. Men Livet har handlet ilde 
med ham. Yor Tid er ikke gunstig for den 
Art Personligheder. 

KANDIDAT GLOB 
Han har nok tumlet sig en Del omkring i 
Verden. ^^^ LINDEMARK 

Ja — aa ja! Eventyrdriften . . . Daads- 
trangen har ligget ham i Blodet fra Barn. 
Han sad endnu paa Skolebænken, da han 
rømte fra Hjemmet og sneg sig ombord paa 
et Skib for at komme til fremmede Lande. 

KANDIDAT GLOB 
Han har jo som ungt Menneske deltaget i 
den russisk-tyrkiske Krig, dersom man da 
kan tro paa hans Fortællinger. Hvad Deres 
Mand rigtignok mente, man skulde være lidt 
varsom med. 

FRU LINDEMARK 

med et Skuldertræk. 

Løjtnant v. Hacke er et stort Barn. Han 
vejer vistnok ikke altid sine Ord saa nøje. 
Han giver sin Fantasi som sine Drifter frie 
Tøjler. Men hvad gør saa det? Drømt eller 
oplevet? Det kommer jo i Grunden ud 
paa eet. 

KANDIDAT GLOB 
Mener De virkelig det, Frue? 

FRU LINDEMARK 

yender sig pludselig mod Jomfru Steensen, der 
er kommen ind fra Spisestuen. 

Hvad vil De her, Steensen? 

JOMFRU STEENSEN 
Jeg vilde blot lægge et Par Tørv i Kakkel- 
ovnen, pnu LINDEMARK 

Gør Dem ingen Ulejlighed! — Hvor ofte 
har jeg forresten ikke sagt Dem, at De skal 
banke paa, naar jeg ikke har kaldt paa Dem. 

JOMFRU STEENSEN 
Jeg beder Fruen undskylde; jeg troede — 

FRU LINDEMARK 

Spar Deres Undskyldninger. Gaa blot! 

Jomfru Steensen gaar. 

FRU LINDEMARK 
Hvad var det nu, vi talte om? Stryger sig 
med Haanden henover Panden under Bestræbelserne 
for at fatte sig. Et saadant gammelt Tyende er 
dog altid til Besvær. 

KANDIDAT GLOB 
Yi talte om den forulykkede Klitassistent. 
Og De mente, at — 

FRU LINDEMARK 

Hurtigt afledende. 
Naa ja. — Tager Bogen fra før, yed hvilken 

hun et Par Gange under det foregaaende har fingret 
nervøst Kender De denne Bog? 

KANDIDAT GLOB 
Tør jeg spørge, hvad den hedder? 

FRU LINDEMARK 
Det er Bitschkoffs »Nathalia«. 

KANDIDAT GLOB 

Den har jeg netop nylig læst. Den udkom 
nu i Foraaret. Det er Ejlertsen, der har over- 
sat den. pj^^j LINDEMARK 

Hvad synes De om den? 

KANDIDAT GLOB 
Udmærket! Der findes nogle Naturbeskri- 
velser deri, som er aldeles glimrende. Men 
Russerne er vel ogsaa uovertrufne med Hen- 
syn til Gengivelsen af Naturen. Jeg husker 
en Scene, hvor Nathalia venter sin Elskede 
under et Uvejr ude i et ubeboet Bondehus. 
Som den Regn og Storm er gjort! 

FRU LINDEMARK 
Kan De ogsaa huske den følgende Scene? 

KANDIDAT GLOB 
Den følgende Scene? 

FRU LINDEMARK 
Ja . . . om Natten ude i Stepperne. Lidt 

utaalmodig. Kan De virkelig ikke huske den? 
Martin Petrovitch vender hjem fra sin Rejse. 

KANDIDAT GLOB 
Martin Petrovitch? . . . Aa, Nathalias onde 
Stedfader, som vil have hende gift med Gods- 
forvalteren. Ja vist! Det er der, hvor han 
styrter med sin Vogn ned i Aaen og drukner. 
Nu husker jeg det! Nathalia har løsnet Nag- 
lerne i en Bro, som han skal køre over, ikke 
sandt? ... Ja, det er mesterUgt. Nu husker 
jeg det ganske tydeligt! Den halvdunkle Nat, 
. . . den ensomme Vogn paa den uendelige 
Steppevej . . . den store Stilhed omkring ham 
.... indtil han har naaet Broen. Det forme- 
lig risler En koldt ned ad Ryggen i det Øje- 
bUk, da Hesten dundrende sætter den første 
Hov paa Broplankerne. 

FRU LINDEMARK 
Ja, og hvad er saa det hele? Kaster Bogen 
paa Bordet Roman — Digt — Hjernespind! 
VirkeUgheden tager sig anderledes ud. I hvert 
Fald i vore Dage vilde en mishandlet ung 
Kvinde som Nathalia nøjes med at tænke 
paa et saadant afgørende Skridt ... vel og- 
saa drømme om at gøre det . . . maaske 
endog nogle Gange beslutte sig dertil. Men 
virkelig at udføre det, at paatage sig An3varet 
og Følgerne! Rejser sig og gaar lidt op og ned ad 

Gulvet, idet hun i Kamp med sin Sindsbevægelse 
bøjer de foldede Hænder frem og tilbage over hin- 
anden. Halvt leende: Nej, dertil har vi for længe 
været i Præsternes Vold! Selv Folk, som me- 
ner sig helt frigjorte, vilde saamænd aldrig 
i det afgørende Øjeblik have det hensyns- 
løse Mod, som disse Romanforfattere tillæg- 
ger deres Helte og Heltinder. 

KANDIDAT GLOB 

smaasmilende. 

De synes altsaa dog ikke at mene, hvad 
De sagde før, at det at drømme og at opleve 
i Grunden kom ud paa eet. 

FRU LINDEMARK 

efter en kort Betænkning. 
Jo. For En selv. Ikke for andre. — Des- 
værre ikke for andre! Gaar igen. 

KANDIDAT GLOB 
Naa saadan! — Men forresten har jo net- 
op Bitschkoff Ord for at være en ubestikkelig 
Virkelighedsskildrer. Der er næppe Tvivl om, 
at baade hans Beskrivelser af de sociale Til- 
stande og hans Menneskefremstillinger stem- 
mer med de faktiske Forhold. Gør De i det 
hele ikke Nutidens Ungdom Uret, Frue? Det 
er dog ubestrideligt, at vi er ved at gaa ind 
i en ny Genfødelses- og Frigørelsestid, hvor 

Skranker brydes og Lænker sprænges! De 
stærke Tankers og de fulde Følelsers Dage 
er virkelig i Færd med at vende tilbage. 

FRU LINDEMARK 

standser og ser paa ham. 

Turde da De vove det? De, som altsaa 
troer Dem frigjort? 

KANDIDAT GLOB 
Hvilket, Frue? 

FRU LINDEMARK 
Jeg mener: dersom nu — som der i Ro- 
manen — al Deres Lykke, Opfyldelsen af 
Deres Livs højeste, mest brændende Ønske 
afhang af, om De havde Mod til at begaa en 
Handling, der i det almindelige Omdømme 
betragtedes som en . . . som et . . , 

KANDIDAT GLOB 
Et Mord? 

FRU LINDEMARK 
Kald det, hvad De vil. En Gengældelse . . . 
et Nødværge. Nathalia er jo bleven efter- 
stræbt af Stedfaderen, der alene for at hævne 
sig vil have hende gift med Forvalteren, som 
hun afskyr. Det hele har jo desuden ganske 
Karakteren af et Ulykkestilfælde. Nathalia 
bliver jo ikke engang mistænkt. 

KANDIDAT GLOB 
leende. 

Jeg har sandelig endnu aldrig været i en 
saa prekær Situation! Men forresten læste 
jeg netop nu paa Rejsen en Afhandling i 
det sidste Hefte af »Fremtiden«, hvor der fra 
et meget frisindet Standpunkt behandledes 
et noget lignende Spørgsmaal. 

FRU LINDEMARK 
En Afhandling? Nærmer sig stærkt interesseret 
og sætter sig paa sin forrige Plads. Hvad var det 
for en Afhandling? 

KANDIDAT GLOB 
Den handlede om de konventionelle For- 
domme og var forresten højst interessant, — 
livlig skreven og meget underholdende. Jeg 
har Heftet med i min Kuffert, dersom De 
skulde ønske at læse den. 

FRU LINDEMARK 

De har den her! Uvilkaarlig advarende. 

Der er min Mand! 

LINDEMARK 

kommer tilbage med nogle store Folianter og 
et sammenrullet Kort. 

Undskyld, dersom jeg er bleven lidt længe 
borte. Jeg tog samtidig disse Bøger med. I 
Fald De skulde have Lyst til at benytte Lej- 
ligheden, mens De er her, til at sætte Dem 

lidt nærmere ind i den teoretiske Side af Op- 
dyrkningsarbejdet, saa vilde det, tror jeg, ikke 
være nogen Skade til. Det vil lette Dem For- 
staaelsen, naar vi kommer ud i Terrænet. 
Her er f. Eks. Spieglers særdeles instruktive 
Værk om Læbælter. Det vil jeg meget anbe- 
fale Dem. Og her er Hagemanns Haandbog, 
som De sagtens kender i al Fald af Navn. 
De har begge været mig selv til megen Nytte. 

FRU LINDEMARK 

ved Døren tilvenstre. 

Saa ønsker jeg Dem Godnat, Hr. Glob. 

LINDEMARK 
Gaar du allerede op, Astrid? 

FRU LINDEMARK 
Ja. 

LINDEMARK 

Aa, hør engang — jeg vilde spurgt dig, om 

du har tænkt paa, at vi kan vente Fremmede 

imorgen? Er der gjort lidt Anstalter? 

FRU LINDEMARK 
Jeg veed ikke. Spørg Steensen. Gaar. 

LINDEMARK 

smiler for at dække over Ydmygelsen. 

Naa ja — det kan jeg ogsaa. Godnat, min 
Ven! Til Glob: Jeg skal sige Dem, det er min 
Fødselsdag imorgen. Og skønt vi ingen ind- 
byder, faar vi gerne Huset fuldt. 

KANDIDAT GLOB 

med en vaagnende Anelse. 
Blot jeg saa ikke paa dobbelt Maade er 
kommen til Ulejlighed. Jeg faar virkelig igen 
Samvittighedsskrupler. 

LINDEMARK 
Dem kan De trøstig spare Dem. Som De 
mærker, gør vi ikke selv noget ud af Dagen ; 
men det er nu engang en Skik her paa 
Egnen, at man samles paa Fødselsdagene. 
Jeg haaber nu, De vil slaa Dem lidt til Ro 
hos os, Hr. Glob. Oprigtig talt, saa under 
jeg ikke alene mig selv, men ganske særlig 
min Hustru den Opmuntring og Adspredelse, 
som Deres Selskab vil være* Min Hustru er 
— desværre — ikke helt fri for en nedarvet 
Disposition til Melankoli, hvad De maaske 
allerede har mærket. — Hvordan var det? 
Spillede De ikke for lidt siden? Det fore- 
kommer mig, jeg hørte Musik. 

KANDIDAT GLOB 
Det var Deres Frue. 

LINDEMARK 
Naa, men — ikke sandt? — De er ogsaa 
musikalsk. De spiller ogsaa? 

KANDIDAT GLOB 
En Smule. 

LINDEMARK 
Ja ja. — Men vil De nu se her et Øjeblik. 
Breder Kortrullen ud paa Bordet Jeg har her 
en Plan over Ejendommen, hvoraf De kan 
danne Dem et foreløbigt Skøn over Terrænet 
og de Arbejder, der indtil Dato er udført paa 
det. Se nu her — . Stanser og lytter et Øjeblik. 
Fortsætter derpaa: Her er altsaa Storgaarden. 
Den illuminerede Linje her betegner Ejen- 
dommens Grænser. Stanser paany og lytter. Fort- 
sætter igen: Det maa nu vel erindres, at den 
hele Egn i sin Tid har været frodigt Ager- 
land med Landsbyer, Kirker og med store 
Egeskove, hvoraf man endnu kan finde Lev- 
ninger flere Fod under Sandlaget. Med sør- 
gelig Letsindighed forsømte man dengang at 
værne mod Havets og Stormens Ødelæggel- 
ser. Under en Orkan, hvorom man har 
sagnagtige Beretninger, opreves hele Kyst- 
strækningen her, saa Befolkningen — der 
rimeligvis lidt efter lidt er bleven fortrængt 
af de omhvirvlede Sandmasser — nu helt 
forlod den for at overgive den til Natur- 
magternes Rædselsherredømme. Tilbagelænet 
i Stolen: Er det ikke en gribende Tanke, 
at derude i det golde Sandhav, hvor vi nu 
kun ved den yderste Paapasselighed og Flid 
faar de mest haardføre Buskvækster tU at 
trives, at der har engang Bønder gaaet og 

sunget bag Hjulploven, — der har store Korn- 
agre bølget, — der har maaske Nattergalen 
sunget og bygget Rede! — Halvt som for sig 
selv: Naa, med Guds Hjælp vil der komme 
en Tid, da Tilværelsens milde og venlige 
Magter igen fæster Bo paa disse Steder. — 
Igen bøjet over Tegningen: Kan De se den Sænk- 
ning i Jordsmonnet, der er angivet her foran 
Gaarden? Tænk Dem engang dette naturlige 
Bassin fyldt med Vand fra Grøfterne, som 
ligger her nordfor, saa der dannes en Indsø, 
hvori Hovedbygningen kan spejle sig. Fore- 
stil Dem endvidere, at de nærmeste Beplant- 
ninger her er vokset op til en Skov, der alt- 
saa helt vil omkranse den lille Sø . . . ikke 
sandt, det vil kunne bUve ganske smukt? 

KANDIDAT GLOB 
Ja, ganske sikkert. Det lyder jo som et 
helt Eventyr. 

LINDEMARK 
Og er jo ogsaa endnu kun en Drøm. Be- 
væget Maaske forundes det mig overhovedet 
slet ikke at opleve dens Virkeliggørelse. Som 
De imorgen vil faa at se, er Resultaterne 
trods anvendt Flid til Dato kun smaa. Det 
er med Opdyrkningsarbejdet i Naturen som 
med al anden Opdragelse: det gælder først 
og fremmest om at have Taalmodighed. 

KANDIDAT GLOB 
Hvor længe er det vel, siden De begyndte? 

LINDEMARK 
En halv Snes Aar. Paa en vis Maade er 
det min Hustru, jeg skylder Ideen til det 
hele Foretagende. • 

KANDIDAT GLOB 
Deres Frue? 

LINDEMARK 
Som jeg vist har fortalt Dem, stod min 
Hustrus Vugge i en af Danmarks berømteste 
Skovegne. Da vi saa blev forlovede, fik jeg 
den Tanke at forsøge paa — saa godt For- 
holdene heroppe tillod det — at skaffe hende 
en Smule Erstatning for de idylliske Omgi- 
velser, hvorfra jeg bortførte hende. Men jeg 
indbildte mig rigtignok dengang, at jeg ad- 
skilligt lettere og navnlig hurtigere skulde 
kunne betvinge de genstridige Naturmagter. 

KANDIDAT GLOB 
Paa den Maade er det hele Anlæg altsaa 
en Slags Morgengave til Deres Frue. 

LINDEMARK 
Det kan vel næsten kaldes saa. 

En kort Stilhed, hvorunder man hører Regnen slaa 

mod Ruderne. 

KANDIDAT GLOB 

prøvende. 
Er forresten Deres Frue ikke efterhaanden 
bleven fortrolig med Omgivelserne og de 
øvrige Forhold her? 

LINDEMARK 

* med et udforskende Blik. 

Har hun maaske talt til Dem derom? 

KANDIDAT GLOB 
Fruen lige nævnte det. Hun savnede slet 
ikke længer sin Hjemstavns Idyl, sagde hun. 
Hun var lykkelig her og elskede Egnen net- 
op paa Grund af dens vilde og øde Barskhed. 

En længere Stilhed. Et Ur i Stuen slaar. 

LINDEMARK 

rejser sig. 
Ja, undskyld, Hr. Kandidat — nu er jeg 
træt. De bUver jo ikke vred over, at jeg siger 
det saa ligefrem; men her paa Vestkysten 
gaar vi tidlig til Ro. Vi paalægger dog ikke 
vore Gæster nogen Tvang i saa Henseende. 
De har Deres fulde Frihed til at følge Deres 
københavnske Vaner. 

KANDIDAT GLOB 
Gudbevares, jeg indordner mig selvfølgelig 
med Glæde under Husets Skik. 

LINDEMARK 
Det skal De virkelig aldeles ikke føle Dem 

forpligtet til. Paa ingen Maade! Jeg vil — som 
jeg sagde før — endog meget anbefale Dem 
at ki^e lidt i disse Bøger her. Og jeg veed 
jo desuden godt, hvad det er for en Tortur at 
blive kommanderet i Seng Klokken ti, naar 
man er vant til at lade Hanegalet være Re- 
trætesignal. Aabner Døren i Forgrunden tilhøjre 
og ser derind. De kender jo nu LokaUteteme. 
Jeg haaber. De vil kunne finde Dem tilpas. For- 
øvrig gør De bedst i foreløbig at blive her i 
Dagligstuen. Der er endnu lidt køligt derinde. 
Lukker. Her sidder De jo ogsaa meget hygge- 
ligere. Og De kan være ganske uforstyrret. Bø- 
gerne ligger altsaa her. Der staar Cigarer paa 
Etageren. Vi kan vist blot slukke en af Lam- 
perne. Gør det; gaar derefter hen og lægger Haan- 
den paa Kakkelovnen. Men her begynder at 

blive koldt. Der maa lægges til Ilden. 

Trækker i en Klokkestreng. 

KANDIDAT GLOB 
Men jeg kan virkelig ikke være bekendt at 
gøre al den Ulejlighed. 

LINDEMARK 
Vist saa. Er der ellers ikke noget, De ønsker? 
Lidt Kognak og Sodavand? Slet ikke? — Til 
PiGEN; der kommer. Hvor er Steensen? 

PIGEN 
Jomfruen er gaaet i Seng. 

LINDEMARK 
Vil saa du lægge lidt i Kakkelovnen her. 
Et Par Skridt nærmere til Pigen; halvhøjt: Jeg syn- 
tes, min Hustru ringede før? 

PIGEN 
Ja, det var Rolf, der ikke var oppe. Han 
var kommen ned i Køkkenet, og — 

LINDEMARK 

hurtig afbrydende. 

Naa ja. — Sørg altsaa for, at her bliver 
varmt. Godnat, Hr. Glob! Smiler adspredt. 
Jeg vil nu haabe. De ikke kommer til at for- 
tryde, at De ombyttede vor Gæsteseng med 
Pavlunet i Bredsted Kro. 

KANDIDAT GLOB 
Det er der vist ingen Fare for. 

LINDEMARK 
Ja ja. — Forlegent Godnat. 
Gaar duknakket ud gennem Døren til Spisestuen. 

KANDIDAT GLOB 

sidder nogle Øjeblikke eftertænksomt i en af de store 
Stole ved Bordet Skotter derefter en Stund til Pigen, 
der ligger paa Knæ foran Kakkelovnen og puster 

til Ilden. 

Har De tjent her i Huset i længere Tid? 

PIGEN 

vender Ansigtet 

A? Nej, A kom først til Majdag. — Og A 

blyver heller it' længer end til November- 
dag. 

Puster 

KANDIDAT GLOB 
Jeg hørte, De talte til Proprietæren om 
nogen, der hed Rolf. Er det maaske et af 
Børnene her? 

PIGEN 
Rolf? Nej, det er Fruens store Hund. 

KANDIDAT GLOB 
Naa — en Hund bare. Maaske har Hr. og 
Fru Lindemark overhovedet ingen Børn? 

PIGEN 
Jo, de har da. Og det baade en Dreng og 
en bitte Pige. 

KANDIDAT GLOB 
Saa, — jeg har ingen set. 

PIGEN 
Nej, for de er heller aldrig hjemme. 

KANDIDAT GLOB 
Hvor er de da? 

PIGEN 
De er nok hos en Faster. 

KANDIDAT GLOB 
Til Stadighed? 

PIGEN 
I det sidste Fjerdingaar har de da været 

der. Det skal være Fruen selv, der vil ha' 
det saadan. Puster. 

KANDIDAT GLOB 
Det var dog besynderligt! 

PIGEN 
Det er De vist ikke ene om og synes. Puster. 

Et lille Ophold. 

KANDIDAT GLOB 
Hvem er det, der bliver ved at gaa her 
ovenover? pj^^^^^ 

Det er vel Fruen. Det er da hendes Sove- 
værelse. KANDIDAT GLOB 

Sig mig — den Hund? Jeg syntes. De sagde, 
at Fruen havde ringet efter den. 

PIGEN 

KANDIDAT GLOB 
Har Fruen den maaske hos sig om Natten? 

PIGEN 
Ja, den ligger udenfor paa Gangen. 

KANDIDAT GLOB 
Naa saadan! — Og hvor fører saa den Gang 

hen? PIGEN 

Den fører histover til den søndre Fløj. 

Lille Ophold. 

KANDIDAT GLOB 
Og derovre i den søndre Fløj, — hvem 
opholder sig der? 

PIGEN 
Der har Proprietæren sit Soveværelse for 

Tiden. KANDIDAT GLOB 

Ja saa. 

PIGEN 

rejser sig. 
Var der ellers noget, De ønskede? 

KANDIDAT GLOB 
Nej Tak. 

PIGEN 

Saa siger A Godnat. Gaar. 

KANDIDAT GLOB 

i Tanker. 
Godnat! Nikker hen for sig. En varhaftig Ro- 
man, jeg er dumpet ned i. — Et Ægteskab i 
Havsnød. — Nu forstaar jeg dig, min snilde 
Agerdyrker! Du vil anvende mig som Storm- 
afleder! — Jeg er installeret her som en liden 
David Harpespiller, der ved Smil og Strenge- 
leg skal besværge Uvejret. — Meget godt! 
Smiler. Meget godt, min Urias! — Farer plud- 
selig sammen. Lytter. Hvad er det? — Der er 
Nogen, der banker. — Ja, det er ikke Stor- 
men; det er en Menneskehaand. Rejser sig angst 
og ser sig om. Man hører det banke sagte paa en 
Bude i Vinduet ved Siden af Verandadøren. — Det 

er derhenne. Ved Gud, der sidder jo ogsaa 
et Ansigt paa Ruden. Det banker igen. — Hvad 
skal jeg dog gøre? Pludselig frem. Men er det 
ikke? — jo, det er hans Halstørklæde . . . 
Det er Løjtnanten fra Kroen. Hurtig hen til 
Vinduet og aabner det sagte. Regnen og Stormen 
pisker ind i Stuen. Det er virkelig Dem? 

Den følgende Samtale føres med halve Stemmer. 

V. HACKE 
udenfor. 

Forskrækkede jeg Dem, Højstærede? Jeg 
haaber, De pardonnerer mig. Jeg kom ganske 
tilfældigt her forbi, og da jeg gennem Vin- 
duet saae Dem sidde her saa ene, fik jeg 
Lyst til at hilse paa Dem og høre, hvordan 
De befandt Dem her i det lune Familjeskød. 

KANDIDAT GLOB 

Men det øsregner jo. Vil De dog ikke under 

Tag? 

V. HACKE 

Unægtelig — det drypper lidt. Dersom De 

ikke har noget imod at passiare et Øjeblik, 

kan De jo lukke mig ind ad Verandadøren 

der. Familjen Ugger sagtens allerede under 

Dynerne. 

KANDIDAT GLOB 

Ja, De finder mig alene. 

Lukker ham ind. 

V. HACKE 

ryster Regnen afsig, sætter sin Bøsse i en Krog o. s. v., 
alt mens han ufravendt iagttager Glob. 

Som sagt . . . det var ganske tilfældigt, jeg 

kom her forbi. Har promeneret lidt i det 

friske Vejr. Da saa Regnen overfaldt mig, 

vilde jeg søge Dækning her i Haven, forstaar 

De. Saa opdagede jeg, at der endnu var Lys 

KANDIDAT GLOB 
Vil De ikke tage Plads? De sætter sig. 

V. HACKE 

stadig fikserende Glob med et halvt forstyrret Blik. 

Naa, hvorledes behager De saa at befinde 
Dem her i Paradiset? Fruen er en ganske 
pikant Evaskikkelse, ikke sandt? En virkelig 
ualmindelig Dame. Og aldeles ikke uimod- 
tagelig for Mandfolks Hyldest, — men det 
har De sikkert allerede haft Lejlighed til at 
erfare, ikke sandt? Ah, Deres Øjne lyser jo 
formelig, unge Mand! Min Kompliment! Paa 
Ære, min Kompliment! — Har De maaske 
allerede gjort et lille Skridt henimod Erob- 

"^^"^ KANDIDAT GLOB 

Hvor falder De dog paa en saadan Tanke, 

Hr. Løjtnant! 

^ V. HACKE 

Naturligvis! Deres Mund er lukket. En Rid- 
ders Ære. Syv Segl for Løndommen. — Men 

De har dog slaaet Dem til Ro her, kan jeg 
se. De har allerede indrettet Dem det helt 
hjemligt. Meget forstandigt. Saadan skal det 
være! — Er De vant til at have Lykken med 
Dem i Kærlighed, Hr. Kandidat? 

KANDIDAT GLOB 
Jeg tør ikke klage. Men naar De saa lige- 
frem spørger derom, vil jeg dog tilstaa, at 
den store Oplevelse, den syvende Himmels 
Glæder, har jeg endnu tilgode hos Lykken. 

V. HACKE * 
Tilgode — siger De. Udmærket! De for- 
taler Dem ikke, kan jeg mærke. Men den 
himmelske Oplevelse er maaske paa Trap- 
pen? Hvadbehager? 

KANDIDAT GLOB 

smigret. 

Ingen kan jo vide det! Den skal i saa Fald 
finde alt beredt til Modtagelsen. 

V. HACKE 
Saa forborgent De smiler, unge Mand ! Jeg 
forstaar! De har allerede faaet en Bestyrkelse 
... et Øjekast, et Haandtryk ... et Haand- 
tryk, ikke sandt? — Naa, stille! Det er udeli- 
kat af mig at ville friste Dem til Indiskretio- 
ner. Desuden — ærlig talt — jeg har tabt 
Interessen for denne temmelig ensformige 
Legen Kat og Mus mellem Menneskene. Jeg 

for min Del fristes ikke længer af den. Kvin- 
derne tilhører Ungdommen. Det er saa Na- 
turens Orden, som man ikke skal sætte sig 
op imod. — Om jeg forresten turde give Dem 
et godt Raad, saa bliv ikke for blød i Knseene. 
Overfor Kvinder gælder det frem for alt om 
at bevare Contenancen. Der er et gammelt 
Ord, der siger, at man skal aldrig lade sig 
rive anderledes hen, end at man kan tælle 
sin Elskerindes Fregner. Tro mig, jeg taler 
af Erfaring! De vil selv meget snart komme 
til at indrømme, at Kvinderne ikke just egner 
sig til at forhøje Menneskeslægtens Anseelse. 
Snarere synes de at bestyrke Naturvidenska- 
bens Formodning om vor Nedstamning, . . . 
de har virkelig en slaaende Lighed med de 
falske og lystne Dyr, der nævnes i omtalte 
Forbindelse. Men nok om det! Lad dem være, 
hvad de er. Jeg for min Part er færdig med 
dem. Jeg har blot villet give Dem dette vel- 
mente Raad, unge Novice, fordi jeg har faaet 
en Del tilovers for Dem. Jeg ønsker Dem til 
Lykke. Jeg vil ikke være indiskret. Jeg giver 
ikke min Lykønskning nogen bestemt Adresse. 
Jeg siger blot af et oprigtigt Hjerte: til Lykke! 
Tillad mig at kalde mig Deres Ven. Jeg for- 
sikrer Dem, jeg er det. Hvad De end vil kom- 
me til at høre om mig, saa beder jeg Dem 
tro, at jeg ikke paa nogen Maade har næret 

misundelige Følelser overfor Dem. Paa Ære 
og Samvittighed, jeg er selv ganske forelsket 
i Deres runde, røde Kinder og klare Øjne! 
— Naa, men jeg trætter Dem. Lad os hellere 
gribe til en anden Materie. 

KANDIDAT GLOB 
Vil De ikke ryge, Hr. Løjtnant? 

v. HACKE 
Tak — nej Tak. I Øjeblikket ikke. 

KANDIDAT GLOB 
Ja, jeg har ikke andet at byde. — Jo, det 
er sandt. Jeg har lidt Kognak i min Kuffert. 

V. HACKE 
Tak, jeg nyder aldrig Spirituosa. — Tager 
en Bog fra Bordet. De har siddet og studeret. 
Ah, Skønliteratur! »Nathalia, Novelle af 
Bitschkow«. I min grønne Ungdom var og- 
saa jeg meget genegen til Poesi. Kunde un- 
dertiden læse hele Nætter bort. I Felten læste 
jeg ogsaa en Del, naturligvis udenlandsk Li- 
teratur, russisk, fransk. Kender De den sla- 
viske Literatur? Puschkin, Podolinsky, Ma- 
dam Schischkin? Storartet Poesi! Nu morer 
den Slags Ting mig ikke mere. Naar man 
har naaet min Alder, føler man sig mere til- 
trukket af Videnskaben og den logiske Tænk- 
ning. Saa kommer de store Livsspørgsmaal 

— eller Gravspørgsmaal — og kræver Løs- 
ning. De forstaar? Sidder nogle Øjeblikke hen- 
sunken i Tanker. Tillad mig, De er jo Teolog, 
ikke sandt? 

KANDIDAT GLOB 
Nej — Filolog. 

V. HACKE 
Javist ja. Men ogsaa som Filolog studerer 
De Religionen . . . jeg mener Filosofi . . . 
filosofisk Religion, ikke sandt? Sig mig, er 
der egenlig fremkommen nye filosofiske Sy- 
stemer i de senere Aar? Jeg har desværre 
nogen Tid ikke haft Lejlighed til at følge 
med Udviklingen. I min Tid var det ham — 
hvad var det nu, han hed? — Hegel, ikke 
sandt? De kender ham naturligvis. Fortrinlig 
Filosof! Hvordan var det nu? Troede egenlig 
Hegel paa Udødeligheden? Jeg mener: paa 
Opstandelsen, det andet Liv og alt det der? 

KANDIDAT GLOB 
Hegels Filosofi betragtes vel nu i det store 
og hele som forældet og forfejlet. 

V. HACKE 
Naturligvis. Videnskaben udvikler sig. Den 
menneskelige Forstand gennemtrænger efter- 
haanden ethvert Mørke. Ulykken er blot, at 
de uvidende Masser ikke kan følge den paa 
dens dristige Tankeflugt, men bhver ved at 

lade sig skræmme af Overtro og Præsteslad- 
der. Eller — om Forladelse — tror maaske 
De, Højstærede, paa dette med Crenopstan- 
delsen og en Regnskabets Dag deroppe i 
Himmelregioneme? 

KANDIDAT GLOB 

Nej, i hvert Fald saadan bo^taveligt op- 
fattet — 

V. HACKE 

Ja, der ser De! Bravo! — Udødelighed? 
Hvad er det? Noget Præstevaas, ikke andet! 
Naar man er vel død, er Regningen kvitteret, 
og man kan i det højeste faa Lov til at ligge 
mellem sine seks Fyrrebrædder og vente paa 
en Opstandelse i Form af Vanddampe, Kalk- 
stoflFer, Gasarter eller Elektrisitet. Og er det 
dog i Grunden ikke en langt mere ophøjet 
Tanke, at man skal fortsætte sit Liv her paa 
Jorden ... til Eksempel som en smukt blom- 
strende Busk, en Sky, en frugtbargørende 
Regn . . . maaske som et Lyn, en henrullende 
Torden? Jeg skal sige Dem, jeg har tænkt 
adskilligt over disse Ting, hvad De maaske 
nok kan mærke. Jeg tror at turde sige, at 
jeg har tænkt dem helt tilbunds. Derfor fal- 
der det mig heller aldrig ind — . Stanser plud- 
selig og holder Haanden for Øjnene. Hvad var 
det nu? — 

KANDIDAT GLOB 

opskræmt 

De er ikke vel, Hr. Løjtnant. De bliver 

saa bleg. 

^ V. HACKE 

snapper lidt efter Vejret. 
Det er ingenting. Det gaar straks over. 

KANDIDAT GLOB 
De har talt for meget. 

V. HACKE 
Det er bare Hjertet, der er bleven gam- 
melt. Det trænger til Hvile, Hr. Kandidat. 

KANDIDAT GLOB 
Havde jeg dog blot lidt Vin. 

V. HACKE 
Nej, nej! Ingen Vin! Retter sig med en An- 
strengelse og tager Haanden fra Øjnene. Det er 
ganske ovre nu. Hvad var det, vi talte om? 

Forøvrig, jeg vil ikke opholde Dem 

længer. De er træt af min lange Passiar. Og 
jeg maa hjem. Rejser sig besværligt Gør mig 
nu blot den Tjeneste ikke at omtale dette 
lille ureglementerede Nattebesøg til Familjen 
her. Det er jo ingen Nytte til, og det kunde 
maaske give Anledning til Misforstaaelser. 
Som sagt, det var rent tilfældigt, at jeg kom 
her forbi. 

KANDIDAT GLOB 
Jeg skal ingenting røbe. 

V. HACKE 
Tak. — Hænger Bøssen om sig og staar en Tid i 
Tanker. Derpaa halvt forlegent: Aa hør, De skulde 
vel ikke tilfældigvis være i Besiddelse af et 
eller andet beroligende Middel ... et nar- 
kotisk Medikament, De forstaar? Jeg skal 
sige Dem, jeg lider i denne Tid af Søvnløs- 
hed. Havet derude hos mig er en besværlig 
Sovekammerat. Det snorker saa bandsat i 
disse Efteraarsnætter. 

KANDIDAT GLOB 
Det gør mig ondt, jeg er ikke i Besiddelse 
af nogetsomhelst. — 

V. HACKE 
Er det ganske sikkert? Gør mig den Tje- 
neste at se efter. Rejsende plejer dog gæme 
at tage lidt med af den Slags for mulig ind- 
træffende Forkølelsestilfælde . . . Udt Opium 
eller sligt. 

KANDIDAT GLOB 
Jeg har virkelig ingenting. 

V. HACKE 
Det er ganske ligemeget, hvad det er. Et 
Par Piller blot — . 

KANDIDAT GLOB 
Jeg forsikrer Dem — . 

V. HACKE 

vender sig mut. 

Naturligvis! Som alle andre! Vil gaa, men 
stanser pludselig med et lyttende Ansigtsudtryk og 
griber Glob i Armen: Stille! Der kommer No- 
gen! — Det er ingen Mand. Vender sig med eet 
mod Glob. Ah, saaledes! De sad her og ventede! 

KANDIDAT GLOB 
Hvad mener De? 

V. HACKE 
kæmpende med en vild Ophidselse. 

Ypperligt! Saa vidt allerede! Et formeligt 

Stævnemøde! Aldeles ypperligt! 

KANDIDAT GLOB 
Men hvad mener De dog? 

FRU LINDEMARK 

fra Døren tilvenstre. I rød Slobrok og med et broget 
Silketørklæde viklet omkring Haaret som en Turban. 
Et Lys i Haanden. — Bliver et Øjeblik staaende i 

forstilt Overraskelse. 

Jeg tror virkelig, her er Fremmede! Smiler. 
Holder De natlige Raadslagninger i min Dag- 
ligstue, Hr. Glob? 

KANDIDAT GLOB 
meget forlegen. 

Jeg indrømmer, at her fordres en For- 

klaring. Løjtnant v. Hacke saae tilfældigvis 
gennem Vinduet derhenne, at jeg sad alene, 
— Deres Mand havde, da han gik i Seng, 
selv anbefalet mig at blive siddende her i 
Varmen og studere disse Bøger, — og da det 
øsregnede, var jeg saa fri at lukke Hr. v. 
Hacke herind. 

FRU LINDEMARK 
Hvor det da var uheldigt, at jeg skulde 
komme og forstyrre! Men jeg kunde virkelig 
ikke ane, at De allerede optraadte som Vært 
her i^Huset. 

KANDIDAT GLOB 
Jeg haaber, Fruen ikke er vred for det. 

FRU LINDEMARK 
Jeg maa vel tilgive Dem. Men saa skal De 
til Gengæld hjælpe mig med at finde en 
Nøglekurv, som jeg maa have glemt her- 
nede. Jeg skal absolut bruge den iaften. Tag 
Lyset her! Og gaa saa ind i Spisestuen og se 
efter den. Søg godt allevegne. 

Vender sig mod v. Hacke, saasnart Døren er faldet til 

efter den anden. 

Saa narrede mit Øre mig ikke! Troede De 
virkelig, De kunde holde Dem skjult her, 
uden at jeg mærkede det? Saa maatte De 
i al Fald have tiet mere stille. For jeg 
kan kende Deres Stemme mellem hundrede 

andre og paa dens mindste Lyd. — Men 
hvorfor staar De der som en Stenstøtte. Sy- 
nes De ikke, jeg har fortjent, at De viste Dem 
lidt glad ved at se mig? Jeg vil sige Dem, jeg 
var næsten afklædt, da jeg hørte Dem. Og 
der skal virkelig Overvindelse til, saadan igen 
at trække i Rustningen. — Saa sig dog i det 
mindste Godaften, Mand! 

Hun rækker smilende Haanden frem som til Rys. 

V. HACKE 
uden at røre sig. 

Jeg beundrer Dem, Frue! 

FRU LINDEMARK 

lader Haanden synke. 

Hvad nu? 

V. HACKE 

Hvor behændigt . . . hvor beundringsvær- 
dig snildt De fandt paa den Udflugt med 
Nøglekurven! Og saa ganske naturligt. Vir- 
kelig meget skuflFende! Kun minder det mig 
lidt for meget om en lignende Situation — 
hvor det til en Afveksling var min Ring- 
hed, der benaadedes af Fruens Opfindsom- 
hed. Det var dengang, om De erindrer det, 
et Lommetørklæde, der saa belejlig var ble- 
ven glemt i Haven. Mens Hr. Lindemark 
Mev sendt ud for at hente det, nød jeg i 
nogle Minutter den Lykke at være alene 

sammen med Dem derinde i Kabinettet. Bag- 
efter viste De mig ovenikøbet den Gunst at 
lade mig beholde den lille Kniplingsdug til 
Erindring om Stunden. 

FRU LINDEMARK 

ser sig uforstaaende omkring; halvt for sig selv. 
Hvad er her sket? 

KANDIDAT GLOB 

kommer tilbage. 
Nej, derinde er ingen Kurv at finde. 

FRU LINDEMARK 
Jo vist. Jeg veed det bestemt Den maa 
være derinde. Se bedre efter. Søg allevegne 
. . . Ogsaa bagved Gardinerne. 

KANDIDAT GLOB 
Naa, bag Gardinerne maaske! Ud. 

FRU LINDEMARK 
Hvad er der i Vejen med Dem, Hacke? 
Har De nu igen gaaet og fantaseret Dem ind 
i al Slags Forrykthed? De har dog lovet mig 
at være fornuftig. Og jeg troede, De satte saa 
megen Pris paa mit Venskab, at De vilde 
holde Deres Løfter til mig. 

V. HACKE 
De har vist fuldkommen Ret. Jeg burde 
ganske sikkert gøre Dem en Undskyldning. 

Jeg kom jo her og bragte Forstyrrelse i et 
saa udmærket Arrangement. 

FRU LINDEMARK 
Men hvad i Himlens Navn er der sket! — 
Pludselig. Mit Brev! Det er det Brev jeg sendte 
Dem. De har altsaa faaet det? 

V. HACKE 
Jeg har rigtig modtaget en Billet fra Fruen. 

FRU LINDEMARK 
Og nu er De bleven vred, fordi jeg beder 
Dem om ikke at komme her imorgen sam- 
men med de mange taabelige Gratulanter. 
Hvor De er en vanskelig Ven, Hacke! Jeg 
havde dog gjort mig saa megen Umage med 
det Brev. Og jeg gik en halv Mil i Storm og 
Slud for selv at lægge det i Postkassen. 
Halvt bortvendt. Jeg har jo da heller ikke i 
Brevet gjort nogen Hemmelighed af, hvil- 
ken anden Dag og Tid jeg vilde være glad 
ved at se Dem her. 

V. HACKE 
De tror mig virkelig altfor naiv, naadige 
Frue! Jeg tør dog vistnok sige, at jeg er i 
Besiddelse af nogen Erfaring, maaske endda 
ganske specielt, hvor det drejer sig om Kvin- 
der. Og jeg er heller ikke endnu saa affældig, 
at jeg ikke kan stave og lægge sammen. Uret 

i Stuen slaar Heltimeslag. — Hører De Frue! 
Klokken slaar! Galanteriets hellige Time ind- 
varsles nu for den halve Del af denne meget 
syndige Jord. I de store Byer vrimler nu 
smaa hvidsminkede Nattesidskener ud fra 
alle Kroge og Smug som Maddiker af et Ka- 
daver. Men her paa Landet er der saa stille. 
Mens Ægtemanden her sover de Retfærdiges 
Søvn, lister den dydige Hustru i let Paa- 
klædning og med et Lys i Haanden ned ad 
Trappen for at møde sin Galan! 

FRU LINDEMARK 
Men De taler jo som en Afsindig — Men- 
neske! 

V. HACKE 

Lad kun Masken falde, Frue! Spar Deres 
skønne Mund til siden — . 

KANDIDAT GLOB 

kommer tilbage. 
Jeg kan virkelig ingenting finde. Og jeg 
har nu søgt allevegne. 

V. HACKE 
Trøst Dem, unge Mand! Naar jeg er gaaet, 
finder De nok, hvad De skal, om ogsaa Lam- 
pen slukkes! Min Kompliment! Mod Fru Linde- 
mark: Jeg ønsker Dem en behagelig Nat, Frue! 
Med udfordrende Eftertryk paa Ordene: Og paa 
Gensyn imorgen! 

Han gaar til Verandadøren. Da han finder den luk- 
ket, bryder Raseriet ud hos ham; han rykker i Laa- 
sen og raaber: »Luk op herlc — KANDIDAT GLOB 
styrter til, tysser paa ham og faar Nøglen drejet om. 

Saasnart Døren aabnes, stormer v. HACKE afsted, 
ud i Regnen, hvis Sus høres fra Haven. 

KANDIDAT GLOB 
Hvad mon der dog gik af Løjtnanten? Han 
var jo ganske ude af sig selv. 

FRU LINDEMARK 

staar ved Bordet; i Tanker. 
Ja. 

KANDIDAT GLOB 

Bare han kan finde hjem. Han boer jo 

langt herfra. 

FRU LINDEMARK 

uden at høre ham. 
Det gør han. 

KANDIDAT GLOB 
Han er vist et frygtelig eksentrisk Men- 
neske. Og meget ulykkelig ved sin hele Stil- 
ling, som nok heller ikke skal være mis- 
undelsesværdig. Deres Mand fortalte mig, at 
han nærmest lever af sin Familjes Naade. 
Man maa virkelig beklage ham. 

FRU LINDEMARK 
. nikker tavst. 

KANDIDAT GLOB 
Og han er vistnok mere syg, end han rig- 
tig selv veed af. Da vi før sad her og talte, 
blev han paa eengang ligbleg og maatte snappe 
efter Vejret. Det saae helt uhyggeligt ud. 

FRU LINDEMARK 
De talte før, Hr. Glob, om noget, som De 
anbefalede mig at læse, ... en Tidsskrift- 
artikel. 

KANDIDAT GLOB 
En Tidsskriftartikel? — Naa, om de kon- 
ventionelle Fordomme. Vil Fruen maaske 
have den med det samme? 

FRU LINDEMARK 
Dersom De har den ved Haanden. Jeg 
mangler netop noget, som jeg kan læse mig 
i Søvn ved. 

KANDIDAT GLOB 
Jeg har den inde i min Kuffert. Gaar ind i 
Gæstekammeret og kommer tilbage med et Tids- 
skrifthefte. Her er den, Frue. 

FRU LINDEMARK 

tager Heftet tøvende. 

Det er altsaa heri, den Artikel staar? 

KANDIDAT GLOB 
Ja. Og den er virkelig underholdende. Og 
meget overbevisende. 

FRU LINDEMARK 
Tak. — Godnat, Hr. Glob. Gaar. 

KANDIDAT GLOB 
følger hende med forelskede Øjne. 

Godnat, Frue! 

TREDJE AKT 

Sen Eftermiddag den paafølgende Dag. Samme Skue- 
plads som foregaaende Akt. Fløjdøren til Kabinettet 

(tilvenstre) er slaaet op. Lys i Loftskronen. 
JOMFRU STEENSEN kommer inde fra Kabinettet, 
hvor der allerede er tændt, og giver sig i Lag med 

Lamperne. 
LINDEMARK og KANDIDAT GLOB kommer ind 
fra Forstuedøren i Baggrunden (ved Siden af Ve- 
randadøren). Den første er i langskaftede Støvler og 
tyk Spændejakke. Den anden har opsmøgede Ben- 
klæder og Tørklæde om Halsen. 

^ LINDEMARK 

Ja, nu kommer vi jo ikke videre idag. Men 
De har dog nu faaet i hvert Fald en Fore- 
stilUng om, hvad der er at se her. Tager sit 
Ur frem. Lad mig se. Vi har vel ogsaa været 
paa Farten det meste af et Par Timer. 

KANDIDAT GLOB 

segnefærdig af Træthed. 

I fire Timer. 

LINDEMARK 
Som sagt, dersom det ikke var rykket saa 
betænkelig nær til den Tid, vi kan vente 
Gæster her, saa var jeg gerne gaaet med 
Dem ogsaa ud til Østermarken, som vi kal- 
der den. De kunde der have faaet min aller- 
sidste Plantning at se — den fra iaar. Det 
vilde sikkert have interesseret Dem. 

KANDIDAT GLOB 

støttende sig til en Stol. 

Tak — jeg er fuldstændig tilfreds. 

LINDEMARK 
Og nu maa De undskylde mig, — det er 
paa Tide, jeg kommer op og pudser mig en 
Smule. Inden vi veed et Ord af det, har vi 
Huset fuldt af Folk. 

KANDIDAT GLOB 
Ja, maa jeg saa sige Proprietæren saa 
mange Tak for Deres store Elskværdighed. 
Det var virkelig altfor meget! 

LINDEMARK 
Ingenting at takke for. Havde blot Vejret 
ikke været saa krakilsk i Formiddags, kunde 
vi være kommen hele Terrænet rundt. — 
Men kan De nu ikke blive her i det mindste 
imorgen over? Saa skal jeg med Fornøjelse 
igen staa til Tjeneste. 

KANDIDAT GLOB 
Tusind Tak, det er vistnok ganske umu- 
ligt. Min Ferie er jo desværre saa kort. 

LINDEMARK 
Ja ja, — nu kan De jo tænke over det. 

KANDIDAT GLOB 
Mange Tak. Men nu maa vel ogsaa jeg 
ind og skifte Klæder. Man er jo kommen til 
at se forskrækkelig ud. Gaar ind i sit Værelse. 

LINDEMARK 
til Jomfru Steensen. 

Der er vel ikke hændt noget i min Fra- 

JOMFRU STEENSEN 
Nej. 

LINDEMARK 

Ingen Visitter? 

JOMFRU STEENSEN 
Nej. 

LINDEMARK 

Naa, godt. Lytter. Hvem er det, der taler 

inde i Spisestuen? 

JOMFRU STEENSEN 
Det er Forvalteren. Han hjælper med til 
at sætte Fløjene i Bordet. 

LINDEMARK 

Naa saadan. 

VU gaa. 

JOMFRU STEENSEN 
Har Herren hørt Nyheden? 

LINDEMARK 
Hvad for en Nyhed? 

JOMFRU STEENSEN 
Om Løjtnanten. 

LINDEMARK 

ser sig uvilkaarlig omkring; nærmer sig derefter. 

Hvad siger De? Om Løjtnant Hacke? Hvad 

er det? 

JOMFRU STEENSEN 

Ja, det er næsten ikke for et Fruentimmer 

at fortælle. — Herren kender jo nok Kræn 

Pilegaard. 

^ LINDEMARK 

I Pannerup? 

JOMFRU STEENSEN 
Ja. Det er hans Gaard, der ligger her søn- 
der for Byen, lige ved Vejen. 

LINDEMARK 
Ja vel. Ja vel. 

JOMFRU STEENSEN 
Der er Løjtnanten inat gaaet ind ad et 
aabent Vindue for at gøre Fortræd paa Pi- 
gen. Han har sagtens været drukken. For 
da Pigen gav sig til at skrige, og Kræn Pile- 
gaard kom til, saa skabte han sig helt tosset 

og huggede Kræn i Hovedet med en Stol, 
saa han laa halvdød paa Køkkengulvet. 

LINDEMARK 
Hvor har De den Historie fra? 

JOMFRU STEENSEN 
Fiske-Birthe var herinde nu i Middags- 
stunden. Hun havde selv set Doktoren, da 
han i Morges tidlig kørte ind til Kræn. — 
Forvalteren veed ogsaa Besked. Han har 
hørt det inde paa Møllen. 

LINDEMARK 

efter et Ophold. 

Saa er han virkelig bleven ganske util- 
regnehg! Langsomt ud gennem Forstuen. 

Der er imidlertid bleven halvmørkt. JOMFRU 
STEENSEN giver sig atter i Færd med Lamperne. 
Efter nogle Øjeblikkes Forløb aabner hun Døren til 

Spisestuen og kalder: 

Aa, lille Petersen — De vil nok være saa 
sød og tænde Kronen herinde. 

FORVALTEREN 

med en Stoltrappe. Tænder Kronen. 

Naa — fik De saa sagt noget til Proprie- 

^^^^"^ JOMFRU STEENSEN 
Jeg sagde ham det hele. 

FORVALTEREN 
Fortalte De ham ogsaa, hvad Løjtnanten 
havde sagt til Pigen? 

JOMFRU STEENSEN 
Aa, vil De tie stille med de Smudsigheder, 
Petersen. FORVALTEREN 
Hvad sagde saa Proprietæren? 

JOMFRU STEENSEN 
Han vilde jo daarlig tro det. Og det gør da 
egenlig kun hans Hjerte Ære. 

FORVALTEREN 
Jeg gad forresten nok set Fruens Ansigt, 
naar hun faar det her at høre. Hun rev- 
ner da. Ej^ piQE 

stikker Hovedet ind ad Forstuedøren; med For- 
skrækkelse i Stemmen. 

Steensen . . . Fruen ringer! 

JOMFRU STEENSEN 

har en Kuppel i Haanden; febrilsk. 

Nu kommer jeg. 

EN ANDEN PIGE 

næsten samtidig gennem Spisestuedøren. 
Steensen, skynd Dem . . . Fruen ringer! 

JOMFRU STEENSEN 

aldeles elektriseret 

Jeg er der . . . jeg er der jo! 

Ud gennem Kabinettet. 

LINDEMARK 
kommer lidt efter ind i sort Frakke. 

Er De her, Petersen? 

FORVALTEREN 
Jomfruen bad mig om at tænde herinde. 

LINDEMARK 
Ja, det er godt. Sig mig, det er jo Dem, 
der har fortalt om de Optøjer, som Løjtnant 
Hacke skal have foranstaltet inat? 

FORVALTEREN 

LINDEMARK 
Men er det nu ogsaa fuldt paalideligt, hvad 
De der har meddelt? 

FORVALTEREN 
Paalideligt? Det er garanteret. Jeg hørte 
det af Mølleren, som selv havde talt med 
Pigen og Kræn Pilegaards Kone. 

LINDEMARK 
Saa er det altsaa virkelig kommet saa vidt! 
— Aa ja, det har vi jo i Grunden længe vidst, 
at det maatte ende med en Katastrofe. Jeg 
traf tilfældig Løjtnant Hacke igaar Aftes i 
Bjergsted Kro. Han var allerede dengang 
ganske utilregnelig. 

FORVALTEREN 

Han skal have sagt til Pigen, at ja, 

det er forresten ikke noget pænt Ord. 

LINDEMARK 
Saa skal De helst ikke besmitte Deres Mund 

med det, Petersen. Men nu vil jeg bede Dem 
om at være tilstede ude i Forstuen og hjælpe 
Gæsterne ned af Vognene. Og dersom Hr. 
Hacke skulde komme her idag — hvad jeg 
dog rigtignok tror, han vil undse sig for — 
men skulde han have den Dristighed at vise 
sig her efter dette, saa skal De betyde ham, 
at jeg ikke ønsker at modtage ham. Vil han 
saa ikke forføje sig godvillig bort, har De 
min Tilladelse til at Qeme ham med Magt. 
Forstaar De mig? 

FORVALTEREN 

kryber ned ad Stolen. 
Men Løjtnanten er vist ikke rigtig god at 
næves med, tror jeg. 

LINDEMARK 
Saa lad Lavst og Ole holde sig i Nær- 
heden. De staar mig inde for, at det Men- 
neske ikke betræder mit Hus. Til Jomfru Steen- 
sen, som i det samme kommer tilbage. Er min 

Hustru paaklædt? 

JOMFRU STEENSEN 
Fruen kommer vist ned om et Øjeblik. 

LiNDEMARi^ gaar bort gennem Kabinettet. 

JOMFRU STEENSEN 
Hvad er der, Petersen? De ser saa be- 
klumret ud. 

FORVALTEREN 
Nu er den gal i begge Ender 1 — Tror De, 
at Løjtnanten kan finde paa at komme her 

^^^^"^ JOMFRU STEENSEN 

Fruen venter ham da — det er tydeligt 
nok. Ellers havde hun saamænd ikke truk- 
ket i Stadsen. Hun stod ogsaa nu li'saa ivrig 
foran Spejlet og kreppede Forhaaret. Det 
var ligefrem forargeligt at se paa. 

FORVALTEREN 
Naa, saa bli'er her Træk i Skorstenen 
iaften. Lavst og Ole skal smide Løjtnanten 
paa Porten. Regulært. 

JOMFRU STEENSEN 
Hvad siger De? . . . Hys! Nu kommer de. 
Lad os liste væk. Begge ud. 

FRU UNDEMARK og LINDEMARR kommer ind 
fra Kabinettet Den følgende Samtale føres i Begyn- 
delsen med dæmpede Stemmer. 

FRU LINDEMARK 
Jeg veed ikke, hvad der er din Mening med 
at fortælle mig alt det der. Jeg har ikke spurgt 
dig om noget. Gaa til en anden, som vil høre 
paa dig. Hvorfor henvender du dig ikke til 
Steensen? Hun er jo ellers din Fortrolige. 
Og hun plejer at interessere sig for Kællinge- 
snak. 

LINDEMARK 
Her er ikke Tale om Kællingesnak. For- 
valteren, der netop er kommen hjem fra 
Møllen, bekræfter Fiske -Birthes Beretning 
Ord til andet. 

FRU LINDEMARK 
Saa Forvalteren er ogsaa bleven din For- 
trolige. Jeg er bange for, du begynder at 
trætte vore Tjenestefolk med dine Skrifte- 
maal. Morskab har de sikkert længe haft af 
din Aabenhjertighed. 

LINDEMARK 
Lad du mig om den Ting! Fra den Side 
har min Ære ingenting at frygte. — Men 
hvad jeg her har villet, er, at ogsaa du en- 
gang fuldt ud skulde oplyses om Beskaffen- 
heden af den . . . den Person, for hvis Skyld 
du har vendt dig fra mig. En Person, der 
om Natten kryber ind gennem Folks Vin- 
duer og bruger Vold mod værgeløse Kvinder. 
Hvad siger du, Astrid? 

FRU LINDEMARK 
Ingenting siger jeg! Ingenting! Men at du 
— netop du — vil fortælle mig det, . . . det 
. . . ja, det ligner dig! Det er netop, hvad der 
er dig værdigt! — Vold, siger du. Nu, vil du 
endelig vide min Mening, saa tilgiver jeg ti- 
tusinde Gange hellere den Mand, der tager 

med Magt, end den, der lirker og trygler og 

kryber saalænge, til man af Medynk giver 

efter for ham. 

LINDEMARK 

Aa — disse Talemaader! Dette Mundsvejr! 

Eller er det virkelig kommen saa vidt med 

dig? For Gud i Himlens Skyld, Astrid, kom 

dog til dig selv! Hvordan vil det ellers ende? 

Om du intet Hensyn vil tage til mig — og 

det venter jeg ikke længer; giv du mig kun 

vedblivende til Pris for Latteren — men saa 

tænk dog i det mindste paa vore Børn. Skal 

virkelig Kaj og lille Ingeborg 

FRU LINDEMARK 
Nævn ikke dem! 

LINDEMARK 
Jo . . . for der rørte sig dog din Samvittig- 
hed, Astrid! 

FRU LINDEMARK 

Du tager fejl! Jeg har hundrede Tusinde 
Gange sagt dig det: jeg vil intet Ansvar have 
for dem. Jeg har ikke bedt om dem. 

LINDEMARK 
Hvad har du ikke? 

FRU LINDEMARK 
Nej — lige saa lidt som om dig. Du tig- 
gede mig om at gifte mig med dig . . . tig- 
gede mig til at tage herop . . . tiggede mig til 

at blive Moder. Du skulde jo have Arvinger 
til Gaarden ... du købte mig, ligesom du 
køber dine andre Avlsdyr! 

LINDEMARK 
Men dette er jo sindssygt! — Eller lyver 
du for dig selv? — Lad mig blot erindre dig 
om en eneste Ting. Dengang jeg sidst be- 
søgte dig i Vejle før vort Bryllup — du 
husker det meget godt — da sprang du ind 
til mig i Kupeen, da jeg rejste, og knugede 
dig ind til mig og bad mig om at bortføre 
dig med det samme 

FRU LINDEMARK 
Aa — Barnestreger! 

LINDEMARK 
Saa stod vi ud af Toget ved den første 
Station og tilbragte hele Dagen sammen i 
Skovene. Og da vi skulde skilles, kyssede du 
Træernes Blade og kaldte Skoven vort Kær- 
lighedshjem og takkede den. Husker du det? 

FRU LINDEMARK 
Du skal tie! ... Du lyver! 

LINDEMARK 
Hvorfor siger du det? Du veed jo, at hvert 
Ord er Sandhed. 

FRU LINDEMARK 
imod ham med løftede Hænder. 

Aa . . . om jeg blot turde! 

Behersker sig; drejer af og gaar mod Baggrunden. 

LINDEMARK 

Hvor jeg beklager dig, Astrid! — Mon du 

forresten selv rigtig veed, hvor opskruet dit 

Væsen er bleven i den senere Tid? Det skal 

maaske være et Forsøg paa at komme til at 

ligne — den Person, hvis Navn jeg nødig 

nævner 

FRU LINDEMARK 

Jeg har ikke tænkt derpaa. Men det kan 

være, du har Ret. Ifald det kan more dig, 

skal jeg gerne anstille en Sammenligning, 

naar Løjtnant von Hacke nu kommer. 

LINDEMARK 
Saa du venter ham idag? 

FRU LINDEMARK 

LINDEMARK 
Efter hvad der nu er sket? 

FRU LINDEMARK 
Jeg ueed, at han kommer her. 

LINDEMARK 
Ja saa. Tør jeg spørge, hvorfra du har 
den sikre Viden? 

FRU LINDEMARK 
Løjtnant von Hacke bebudede det selv 
iafles, da jeg talte med ham. 

LINDEMARK 
Hvor talte du med Løjtnant Hacke iafles? 

FRU LINDEMARK 
Her. Her i denne Stue. Paa den Tid, da 
du sov deroppe paa dit grønne Øre og for- 
haabenlig drømte blidt og fromt. 

LINDEMARK 

Dine Forsøg paa at opægge mig bliver for 

hver Dag plumpere og mere taabelige. At 

du ikke selv kan føle, hvor det nedværdiger 

dig! 

KANDIDAT GLOB træder ind fra sit Værelse. Han 
er pyntet og hilser Fruen med Galanteri. 

FRU LINDEMARK 
Dersom du ikke tror mig, kan du jo spørge 
Hr. Glob. En Vogn høres udenfor. Hun farer sam- 
men. — Nu kommer de Fremmede. 

Hun gaar hurtig ind i Kabinettet. 

LINDEMARK 

anstrengt smilende. 

Hvad er det for noget, min Kone vil for- 
tælle? Var her Besøg iafles, efter at jeg var 
gaaet til Ro? 

KANDIDAT GLOB 
Saa Fruen har røbet mig? 

LINDEMARK 
Det er altsaa sandt? 

KANDIDAT GLOB 
Jeg kan jo ikke nægte det. 

LINDEMARK 
Og det var ELlitassistenten? Løjtnant Hacke? 

KANDIDAT GLOB 
Han bankede paa Ruden, da jeg sad her 
alene. Og da det var en øsende Regn, tillod 
jeg mig at lukke ham ind ad Verandadøren 
der. Lidt efter kom Fruen tilfældigvis her- 
ned efter en Nøglekurv, hun havde glemt. 
Jeg indser nu bagefter, at det vistnok ikke 
var rigtigt af mig — 

LINDEMARK 

med vanskelig tilkæmpet Fatning. 

Unægtelig. Det var meget ubetænksomt, 
Hr. Kandidat. 

KANDIDAT GLOB 
Det maa tjene mig Udt til Undskyldning, 
at jeg jo havde stiftet Bekendtskab med KUt- 
assistenten i Deres eget Selskab, Hr. Pro- 
prietær. Og De havde desuden med saa stor 
Elskværdighed bedt mig lade, som jeg var 
hjemme her, saa — . 

LINDEMARK 
Det var at tage de Ord lovlig bogstavelig, 
synes jeg. Men nu skal De dog vide, at ved- 
kommende Person er gaaet herfra op i Lan- 
det for at forøve en oprørende Ugerning. I 
en af Gaardene her nordpaa har han i sit 
tøjlesløse « Overmod skamslaaet Ejeren, en 
hæderUg Bonde, efter først at have forsøgt 
Vold mod en Pige der. 

KANDIDAT GLOB 
Er det muligt? 

LINDEMARK 
Som jeg siger. Jeg erindrer, at De igaar 
talte med en vis Varme om Deres Indtryk 
af Klitassistentens Personlighed. Jeg veed 
ikke, om De efter disse Oplysninger endnu 
føler Trang til at optræde som hans Defensor. 

KANDIDAT GLOB 
Nej, jeg maa tilstaa — 

LINDEMARK 

Naa, dog ikke ! — Det banker. Men nu har 

vi Gæsterne. 

Hr. FYRMESTER ENEVOLDSEN og FRUE. Det er 
midaldrende Folk med et sundt, friskt og fornøjet 

Udseende. 

FRU ENEVOLDSEN 

trykker hjertelig Lindemarks Haand. 

Til Lykke og Velsignelse, Hr. Lindemark! 

FYRMESTEREN 

ligesaa. 
Til Lykke, kære Ven! 

LINDEMARK 

endnu noget adspredt 
Tak. — Tak! At De virkelig har erindret 

^®*' FRU ENEVOLDSEN 

Jo, . . . jo. Vi er maaske nok vanskelige at 
faa hjemmefra. Men den 28de Oktober glem- 
mer vi dog ikke. 

FYRMESTEREN 
Vi har forresten en hjertelig Hilsen til Dem 
fra vor kære Sognepræst. Vi kørte derom ad 
for at høre til hans Befindende. Som De vel 
veed, har han igen haft et af sine Anfald. 

LINDEMARK 
Ja. Hvordan gaar det? 

FYRMESTEREN 
Jo, Gud ske Tak; jeg tror dog, vi faar Lov 
at beholde den Gamle endnu en Tid. Men 
de sidste Dages fugtige og uroUge Vejr har 
ikke været godt for Folk med den Slags 
Hjertelidelser. 

LINDEMARK 
Maa jeg forestille: Hr. Kandidat Glob fra 
København. — Hr. Fyrmester Enevoldsen 
og Frue. 

FRU ENEVOLDSEN 
Tænk — fra København! 

FYRMESTEREN 
Se se — fra København! 

LINDEMARK 
Hr. Glob opholder sig her for af kultur- 
historisk Interesse at studere Beplantnings- 
anlægene paa Egnen. 

BEGGE 
Nej virkelig! 

LINDEMARK 
Naa, men hvordan har De det selv derude 
i Deres Udørk? Har De endnu det samme 
dejlige Blomsterflor i Vindueskarmene, som 
jeg beundrede hos Dem, da jeg sidst be- 
søgte Dem? 

FRU ENEVOLDSEN 
Naa — lidt mindre straalende er det vel 
nu. Men ellers har vi det da, Gudskelov, i 
enhver Henseende ved det gamle. 

LINDEMARK 
Og Hønsegaarden? Er den stadig Deres 
Mands Kæledægge? 

FRU ENEVOLDSEN 
Aa Gud ja, Enevoldsen lever og dør for 
de kære Dyr. Han maser derude hele Dagen. 
Jeg ser ham næsten ikke. 

FYRMESTEREN 
Ja, Orden i Tingene vil jeg ha'. Det er nu 
mit Grundprincip. 

FRU ENEVOLDSEN 
Aa, men sig mig — hvordan har Deres 
Børn det? Kaj og lille Ingeborg? 

LINDEMARK 
Tak — Tak! De har det rigtig godt. De er 
jo endnu i Besøg hos deres Faster, som paa 
ingen Maade vil slippe dem. — Og hvordan 
staar det til med Deres egne? 

FRU ENEVOLDSEN 
Jo, Gud ske Lov og Tak. — Ja, Kristian 
havde forresten igaar — rent ud sagt — Udt 
ondt i sin lille Mave. Men det er allerede 
ovre. Aa, de søde smaa Rollinger, de løber 
jo ude i den Mske Luft hele Dagen, saa de 
kan sagtens have det godt. Det vilde saa- 
mænd være Synd og Skam for os, om vi 
vilde klage. Dersom ikke Enevoldsen i Vin- 
ter havde faaet den slemme Gigt i den ven- 
stre Arm, vilde vi rigtig have haft det som i 
et lille Paradis. 

LINDEMARK 

indadvendt. i 

Hvor det er fornøjeligt at høre. — Naa, 
men skal vi gaa ind til min Hustru. Hun 

sidder vist herinde i Kabinettet. Det banker. 
Flere Venner, tror jeg! 

Mens FYRMESTEREN og HANS KONE gaar ind i 
Kabinettet, aabnes Forstuedøren for ANDENLÆRER 
LANGER, der er en høj, tung, noget ludende Mand 
med et stort Skæg, der begynder at graane i Kan- 
terne. Hans Udseende er luvslidt og forkomment 
Om Munden skælver et galgenhumoristisk Smil. 
Lidt efter hans Indtræden gaar JOMFRU STEEN- 
SEN over Scenens Baggrund ind i Kabinettet med 
Syltetøj og Kager paa en Bakke. 

LINDEMARK 

nedladende. 

Er det Dem, Langer. Godaften. 

ANDENLÆRER LANGER 
Godaften, Hr. Proprietær. Jeg tillader mig 
at kondolere i Dagens Anledning. 

LINDEMARK 
Tak — Tak! Ja, saadan kan man jo ogsaa 
tage det. — Er De kommen gaaende? Jeg 
har ikke hørt nogen Vogn. 

ANDENLÆRER LANGER 
Min høje Foresatte fik Tilbud om Agelej- 
lighed henne fra Doktorens. Saa maatte jeg 
ta'e til Poterne. Dem har man jo altid ved 
Haanden, Hr. Proprietær. 

LINDEMARK 

forestillende. 

Hr. Lærer Langer her af Sognet. Hr. Kan- 

didat Glob fra det store kongelige Bibliotek 
i København. Hr. Glob opholder sig her for 
i videnskabeligt Øjemed at studere Beplant- 
ningsanlægene paa min Ejendom. 

ANDENLÆRER LANGER 

stryger Skægget 
Jeg har hørt om det. Hm. Ja, der er jo 
ogsaa meget kønt at se paa her paa Stor- 
gaarden. Kort Stilhed. En Vogn høres. Tør jeg 
maaske gaa ind og hilse paa Fruen? 

LINDEMARK 
Værsgo'. Gaa De kun, Langer! 

Han gaar ind i Kabinettet. 

KANDIDAT GLOB 
Er den Mand Lærer her? 

LINDEMARK 
Ja, det vil sige: bare Andenlærer. Og endda 
kun af Naade. Et stakkels Menneske, hvad 
De vist nok kunde se. Næppe helt vel be- 
varet. Han er iøvrig gammel Student. 

KANDIDAT GLOB 
Er han Student! 

LINDEMARK 
Ja, hans Livsskæbne har været trist. Han 
kom allerede som ungt Menneske her til 
Egnen for at være Huslærer hos en Gods- 
ejer nogle Mil herfra.|Saa gik han hen og 

forelskede sig i Godsejerens Datter, der vist- 
nok havde været noget uforsigtig overfor 
ham — det var hans første Ulykke. Siden 
har Livet sagtens givet ham adskilUge andre 
Knæk. Han er i hvert Fald sunket bestan- 
dig dybere. Jeg har oprigtig Medlidenhed 
med ham. 

Døren til Forstuen gaar op for PROPRIETÆR HAN- 
SEN, hvis Stemme forud har kunnet høres derudefra, 

og for HANS FRUE. 

PROPRIETÆR HANSEN 

Da' — Lindemark! Gratulerer! Godt Aar, 

god Helsen, Stivelse i Kravetøjet. Jeg skulde 

gerne have honoreret Dem med en bitte en 

paa Redekam, dersom Mutter her ikke havde 

protesteret. 

LINDEMARK 

Tak — Takl Og at De, Frue, virkelig og- 

saa har ulejliget Dem herhen. — 

PROPRIETÆR HANSEN 

mod Kandidat Glob. 
Da' Hr. Københavner . . . Hvisker i Forbi- 
farten: Der har De sgu lavet en rar Frika- 
delle, Mand! Fniser. 

KANDIDAT GLOB 
Hvad har jeg? 

119 



PROPRIETÆR HANSEN 
vender. 

Hva'? Er De endnu ikke med paa Tan- 
genterne? 

FYRMESTEREN og ANDENLÆRER LANGER kom- 
mer tilbage fra Kabinettet. Hilsner og Haandtryk. 
Hvorefter LINDEMARK fører PROPRIETÆR HAN- 
SEN og HANS FRUE derind, medens de to først- 
nævnte tilligemed KANDIDAT GLOB danner en sam- 
talende Gruppe midt paa Gulvet. 

FYRMESTEREN 

til Glob. 

Saa Kandidaten er heroppe for at studere 
Kulturtilstandene hos os. Ja, vi Vestjyder 
kommer skam ogsaa med! Skulde Deres Vej 
falde om ad Løgstrup Fyr, vil det glæde mig 
at se Dem. 

KANDIDAT GLOB 

Tak — det er meget venligt. 

FYRMESTEREN 
Jeg veed ikke, om De ogsaa interesserer 
Dem for Hønseavl. Jeg mener i saa Fald at 
kunne vise Dem en Bestand, som De ikke let 
finder Mage til i hele Vendsyssel. Men jeg 
driver ogsaa Sagen rationelt, efter viden- 
skabelig Metode, med nøjagtigt Regnskab for 
hvert enkelt Dyr. Ellers bliver det til det 
bare Jask. 

KANDIDAT GLOB 
Jeg takker for Tilbudet. Forøvrigt behøves 
der saamænd ingen specielle Tillokkelser, for 
at jeg skal Mstes til et Besøg derude ved det 
yderste Skær. Det var just min Rejses egen- 
lige Maal at komme til at staa Ansigt til An- 
sigt med den højtbesungne Brænding udfor 
Løgstrup Kiev. 

FYRMESTEREN 
Saa meget des bedre! 

KANDIDAT GLOB 
Jeg har ogsaa ofte med Misundelse tænkt 
paa, hvor ejendommeligt — hvor stemnings- 
rigt — Dagene maatte forme sig for dem, 
der daglig havde det ophøjede Skuespil for 
Øje. Tænk, saaledes at leve sit Liv saa at sige 
midt i det fraadende Svælg! 

FYRMESTEREN 

Ja — javist. Det er et friskt og sundt Liv, 
Gudskelov. 

KANDIDAT GLOB 

Men kan De nu alligevel ikke undertiden 
føle Dem lidt nedtrykt — og ængstet — af 
Naturens vilde Orgier derude? Jeg tænker 
især paa disse ugelange Vinterstorme. Er de 
ikke frygtelige? Jeg har hørt, at Klitten for- 
melig skal kunne dirre under Brændingens 
Favntag. 

FYRMESTEREN 
Naa ja, — naar man har det lunt og godt 
inden Døre og saa forresten boer i et solidt, 
grundmuret Hus — 

ANDENLÆRER LANGER 
Ja, Fyrmesteren er saa skam ikke af dem, 
der bygger paa Sand. Næ! Hos ham er al- 
ting garanteret og assureret. Baade udvendig 
og indvendig. 

FYRMESTEREN 
Det tror jeg at kunne sige. Orden i Tin- 
gene. Det er nu mit Princip. 

ANDENLÆRER LANGER 
Grundmur over det hele! Sikkerhed for 
alle Skader! For de timelige og de evige! . . . 
Næ, Fyrmesteren kan saamænd roUg la' 
Vejret skabe sig. Det har vist aldrig saa meget 
som forstyrret Dem i Deres Middagslur, Hr. 
Enevoldsen. 

FYRMESTEREN 
Naa nej; man vænner sig jo efterhaanden 
til den Slags Ting. Men det var det, vi kom 
fra . . . Hønseavlen, Hr. Kandidat, den har 
endnu ikke her i Landet vundet den Aner- 
kendelse og Indflydelse, som den sandeUg 
fortjener. Det er en virkelig Folkesag. Jeg 
undervurderer ikke vor Smøreksport eller 
Flæskeproduktionen. Gudbevares! Men jeg 

siger alligevel: en rationelt drevet Hønse- 
industri, — der er Fremtidens Danmark. Men 
Sagen maa tages op med Alvor. Og med Kær- 
lighed. Her maa alle Landets fremsynte Folk 
staa Skulder mod Skulder. — Hvad siger 
De, Hr. Kandidat? 

KANDIDAT GLOB 
Ja, jeg forstaar mig jo ikke nøjere paa den 
Ting, saa — 

ANDENLÆRER LANGER 
Da siger jeg^ min Tro, Ja af min ganske 
Sjæl. Det er et yndigt Fremtidsbillede, De 
der opruller, Hr. Fyrmester. En Høne i Hver- 
mands Gryde, — som han sa', den salig gale 
Konge. Alle Livets Bedrøveligheder reduce- 
rede til bare Kyllingesorger! — Gud give, det 
nu maa blive til Lykke og Velsignelse for 
vort kære lille Danmark! Kykliky! 

PROPRIETÆR HANSEN og LINDEMARK kommer 

tilbage fra Kabinettet. 

LINDEMARK 
Skal ikke de Herrer ryge? Der er sat Ci- 
garer frem inde i Kontoret. Ogsaa Piberne 
er til Tjeneste. 

PROPRIETÆR HANSEN 
Hvad siger De, Fyrmester? De trænger vist 
til Udt Pa'? 

HANSEN, FYRMESTEREN og LINDEMARK gaar 
ud gennem Forstuen, hvortil Døren fra nu af staar 
aaben, idet den sammen med det bagved liggende 

Kontor tjener til Rygeværelse. 

KANDIDAT GLOB sætter sig ved Bordet, hvor og- 

saa ANDENLÆRER LANGER tager Plads, efter at 

de første af de følgende Replikker er vekslede. 

KANDIDAT GLOB 
Ryger De ikke, Hr. Langer? 

ANDENLÆRER LANGER 
Desværre nej ! De glade Dage i Portorico er 
forbi for mig! Klapper sig paa Maven. Mine æd- 
lere Dele skal skaanes, siger vor velstuderede 
Medicinmand. — Maa jeg forresten være saa 
næsvis at gøre Dem et Spørgsmaal i Fortro- 
lighed, Hr. Biblioteksassistent? 

KANDIDAT GLOB 
Mig? Men jeg kender Dem jo slet ikke. 

ANDENLÆRER LANGER 
Naa, næ. Men det er nu heller ikke min egen 
Grosmægtighed, jeg gærne vilde underholde 
Dem med et Øjeblik. Rent ud sagt — hvor- 
længe mener De, at De endnu vil beære vor 
Gegend med Deres Nærværelse? 

KANDIDAT GLOB 
Jeg maa tilstaa, det er virkelig et højst 
paafaldende Spørgsmaal. Af hvilken Grund 
interesserer det Dem saa meget? 

ANDENLÆRER LANGER 
Kan det nu ogsaa være saa vanskeligt at 
forstaa? Jeg tiltror Dem nemlig saa megen 
Synskraft, at De ikke har kunnet opholde 
Dem fireogtyve Timer under dette gæstfri 
Tag uden at have observeret, at der er kom- 
men en temmelig stor Sky eller Plamasje 
paa den ægteskabelige Himmel. 

KANDIDAT GLOB 
Siden De berører det, saa vil jeg ikke nægte 

d^*- ANDENLÆRER LANGER 

Jeg formoder, at De heller ikke har kunnet 
undgaa at bemærke, til huem det er. Fruen 
er kommen for Skade at tabe sin Hjertefred 
denne Gang. 

KANDIDAT GLOB 
Til hvem? Næ, det veed jeg ikke. Jeg havde 
overhovedet ikke tænkt mig, at det var til 
nogen bestemt Person. Endnu da. 

ANDENLÆRER LANGER 
Ja vel, jeg forstaar nok . . . Leve Diplo- 
matiet! Men se, tilfældigvis saa veed jeg nu, 
at De iaftes traf vedkommende i Bjergsted 
Kro, og at han der lavede en større Scene. 

KANDIDAT GLOB 
Løjtnant Hacke! . . . Det er ikke muligt! 
Han er jo et komplet Subjekt. Og fuldstæn- 
dig Vrag. 

ANDENLÆRER LANGER 
smiler stiltiende. 

KANDIDAT GLOB 
Er det virkelig sandt? 

ANDENLÆRER LANGER 
Det kan De være morderlig stødt paa. Men 
saa begriber De vist ogsaa Grunden til den 
Ballade, han har lavet derinde i Byen inat, 
hvad De vel nok har hørt tale om. 

KANDIDAT GLOB 
Næ, jeg maa tilstaa, — det begriber jeg 
virkelig ikke. 

ANDENLÆRER LANGER 
Herregud, kan De da ikke forstaa, at Hacke 
er knusende, edderspændt sjalu? 

KANDIDAT GLOB 
Sjalu? Paa hvem? 

ANDENLÆRER LANGER 
Paa hvem? ... Er De ikke med endnu? 
. . . Begribeligvis paa Dem, Højstærede! 

KANDIDAT GLOB 
Paa mig? . . . Mig? . . . Jamen det er jo 
ganske sindssvagt. 

ANDENLÆRER LANGER 
Rigtigt! Det er det, det er. Og justement 
derfor meget sandsynligt ... ja ganske af- 

gjort. De kender vist endnu ikke meget til 
Kærlighed, Hr. Biblioteksassistent. — Ser De, 
Hacke kan nu ikke taale, at der kommer saa 
meget som Lugten af et fremmed Mandfolk 
i Nærheden af Fru Lindemark. Han er jo 
ikke saa lidt oppe i Aarene, og saa er al 
Slags Gigt som bekendt paa sit værste. Nu 
er det jo tydeligt nok, at han i de her Dage er 
kommen svært herunter og vistnok ikke taa- 
ler at komme dybere. Han har jo allerede i 
nogen Tid gaaet og snakket om at sætte et 
lille rundt Punktum for sig selv . . . Peger 
med Fingren. Her i Panden, forstaar De. Og 
derfor var det nu, jeg vilde sige Dem, at der- 
som der virkelig skulde ske saadan noget, 
saa var det jo ikke saa meget rart for Dem 
at have været Anledningen. 

KANDIDAT GLOB 
Men du godeste Gud! Alt det vidste jeg jo 
ikke en Smule om. Jeg rejser den Dag imor- 
gen, — det er aldeles afgjort. 

ANDENLÆRER LANGER 
Tak. Det er jeg svært glad for at høre, vil 
jeg sige Dem. For Hacke, han er nu i Bun- 
den et ejegodt Barn, som ogsaa et Mandfolk 
godt kan blive ligesom lidt forelsket i. Et 
rigtig Vrag — som De før saa kønt be- 

mærkede. Herregud, ja! Det er nu engang 
først i den Tilstand, at en saadan Ocean- 
flyver kommer os fladbundede Joller paa 
nært Hold. Saalænge den ligger velholden 
og boltrer sig ude paa det blaa Hav med 
alle sine hvide Sejl oppe, eller naar den 
rider en Storm af paa en Stump Under- 
sejl og med skalkede Luger, ... se, det 
Syn forundes aldrig os Landkrabber, des- 
værre! Det er først, naar den har faaet en 
uhelbredelig Læk, eller Rejsningen er gaaet 
overbord, og Skuden driver hjælpeløs mod 
Undergangen — ja, saa kan vi faa Lov til 
at lamentere ved Begravelsen. Men veed De 
hvad. Saadan et stakkels, spUntret Skibs- 
skrog, der om Natten er bleven kastet ind 
paa Stranden ligesom et Åadsel, det kan jo 
maaske nok se fælt ud, naar man om Mor- 
genen kommer drivende ned til det fra sine 
godt gennemlumrede Fjerdyner. Men allige- 
vel. Det gibber underligt sødt i En ved Synet. 
Det synger saa sært omkring Mastestumpeme 
paa saadan et Vrag, der har vugget paa de 
store Haves Dønning. Det er, ligesom naar 
Synet af en død Vildgaas faar alle de tamme 
Rappere i Møddingpølen til at klapre «ied 
Vingerne af Rejselyst og Eventyrlængsler. — 
De kan tro, at Fru Lindemarks og Løjtnant 
Hackes Kærlighedsgeschichte har ogsaa lavet 

en rigtig pæn lille Søgang her i vores mudrede 

Gadekær. 

KANDIDAT GLOB 

der har siddet i Tanker. 

Men hvorfor faar de Mennesker ikke en 
Ende paa det? Naar de altsaa dog er enige! 
Hvorfor bliver Lindemark og hans Kone 
ikke skilte? 

ANDENLÆRER LANGER 
Nej, Vorherre bevares! Saa var maaske 
hele Herligheden forbi. Jeg synes, det er 
netop allerbedst, som det er. — Jeg er for- 
resten heller slet ikke sikker paa, at Fru 
Lindemark, naar det kom til Stykket, virke- 
lig vilde løbe Risikoen. Hvad hjælper de fulde 
Hjerter, Kære, naar Lommerne er tomme? 
Og Hacke har nu ikke Kredit noget Sted 
udenfor sin egen Portemonæ. Og den min- 
der, ved Gud, ikke stærkt om Nationalban- 
kens Kælder. — Næ, det er en rigtig sørge- 
lig Historie! ... En rigtig dejlig sørgelig Hi- 
storie ! 

Pavse. 

KANDIDAT GLOB 
Mon Fru Lindemark egenlig nogensinde 
har elsket sin Mand? 

ANDENLÆRER LANGER 
Ih, Gudbevares! Hun har været saa forlibt 

i hans vejrbrunede Ansigt som en Spurv i 
en varm Hestepære. Men det begynder vist- 
nok at blive noget længe siden. 

KANDIDAT GLOB 

Hun er vist i det hele en meget lunefuld 

Dame. 

ANDENLÆRER LANGER 

Lunefuld? Hun er netop, som hun skal 

være. Rigtig en Kvinde efter min Lyst! Hun 

skal nok have været obsternasig allerede i sine 

Pigedage. I Begyndelsen, hun kom hertil, gik 

hun ogsaa med Mandfolkebukser og lange 

Støvler under Skørterne. Hun spurgte ingen 

om Forlov. — Men saa var det, hun havde 

den lille forbigaaende Historie med den unge 

Præst. Og saa blev hun jo hellig for en Tid. 

KANDIDAT GLOB 
Hvad var det for en Historie? 

ANDENLÆRER LANGER 
Jo, det var med Kapellanen, som var her, 
mens vor Jubelolding laa syg. Han gik for- 
resten af bare Forelskelse hen og giftede sig 
med en anden. Og det var nu slet ikke efter 
Fru Lindemarks Hoved. Hun vilde absolut, 
at han skulde rejse over til Bagindien som 
Missionær og lide Pinsel og Død for Korset. 
Kvinder af Fru Lindemarks Slags, de vil nu 
engang lave en Helt af enhver Skrædder. Og 

Himlen velsigne dem for det! — Den unge 
Guds Mand sidder nu i et Boghvedekald 
nede paa Fyn. 

KANDIDAT GLOB 

atter i sine egne Tanker. 
Naa saaledes! Hun er af den Slags! 

ANDENLÆRER LANGER 
Af den Slags? Hvad mener De egenlig? 

KANDIDAT GLOB 
Jeg skal ikke nægte, at min Sympati for 
Fru Lindemark er dalet betydeligt efter disse 
Oplysninger. Derimod har jeg den oprigtigste 
Medfølelse for hendes Mand. 

ANDENLÆRER LANGER 
For hendes Mand? Det forstaar jeg ikke. 
Hvad har han i Grunden at beklage sig over? 
For det er dog hende, der har gjort ham til, 
hvad han er. Havde hun været en af de al- 
mindelige Liggehøns, var han saamænd ble- 
ven Mage til de andre Fedtmuler her. Nu 
er der dog gaaet noget af det udødelige Livs 
saa fornøjelige Heksedans gennem Storgaar- 
dens Stuer. Luften her har været ladet med 
lidt af den Slags Elektricitet, der holder det 
indre Menneskes Mekanisme igang. — Tillad 
mig at spørge Dem, Hr. Biblioteksassistent: 
Er De forlovet? 

KANDIDAT GLOB 

efter kort Betænkning. 

ANDENLÆRER LANGER 
Det har jeg ogsaa været engang. Det vil 
sige: hemmeligt. Men Herligheden varede 
kun kort Og Gudskelov for det! — De ser 
paa mig. Men jeg mener det virkelig, endda 
min Forlovede var en rigtig køn Pige, end- 
ogsaa meget smuk og tilmed »ikke uden 
Midler c, som der staar i Annoncerne. Hun 
er nu gift med en højfomemme Mand, en 
Kammerherre. Ja, Forsynet kan virkelig un- 
dertiden være uransagelig humoristisk. — 

Mens de fortsætter deres Samtale, uden at den høres, 
kommer en Sværm af nye Gæster ind fra Forstuen, 
ført af LINDEMARK. Der er DOKTOREN, FØRSTE- 
LÆRER JOHANSEN, PROVISOREN, LANDVÆ- 
SENSELEV GYLDENFELT og flere. Deriblandt et 
Par Bønder. PROPRIETÆR HANSEN og FYR- 
MESTEREN ses lidt efter i Sværmen, begge med 
tændte Piber. Paaklædningen er meget uens. De 
fleste af Herrerne er i Frakke. Et Par enkelte i 
Kjole. Damerne, navnlig de unge, er gennemgaaende 

helt selskabsklædte. 
LANDVÆSENSELEV GYLDENFELT og PROVI- 
SOREN stikker Hovederne sammen i Forgrunden 
ved den ene Side, mens de hviskende betragter 
Kandidat Glob, der stadig sidder i Samtale med 
Hr. Langer ovre ved den anden. Hr. Gyldenfelt er 
et ungt Menneske, der tydeligt i Væsen og Udtryks- 
maade har taget Løjtnant Hacke til Forbillede. Han 

er i Kjole og hvidt Slips. 

PROVISOREN 
Det maa jo være ham. 

GYLDENFELT 
Hellige Elias! Han ser jo ud, som om han 
var snydt ud af Næsen paa min gamle Tante. 
Kan Fru Lindemark virkelig have vist en 
saa nederdrægtig Smag! 

PROVISOREN 
Ja, Skønheden trykker ham ikke. Men han 
kan jo ha'e andre bedaarende Egenskaber. 

GYLDENFELT 
Hør, han skal skandaliseres! Der er ingen 
Mening i, at den Fyr skal komme her og 
gaa Hacke i Bedene. 

TO UNGE PIGER 

træder til med hinanden under Armen. 

Er det virkelig ham, der sidder derhenne 
med Lærer Langer? 

GYLDENFELT 
Ja, hvad mener Damerne? Har De nogen- 
sinde set Mage til Misfoster! 

DEN ENE UNGE PIGE 
Aa, det hele er saamænd ogsaa bare Vrøvl. 

GYLDENFELT 
Ligemeget! Han skal skandaliseres! Han 
skal gøres til Grin for hele Selskabet. Jeg 
skal paatage mig det. Lad os bare først kom- 

me tilbords, saa skal jeg drikke ham saa 
kanon, at han ikke kan se ud af Ørene. 

DEN ANDEN UNGE PIGE 
Tror De, at Løjtnant Hacke kommer her 

laften? GYLDENFELT 

Ja, hvorfor ikke? Det manglede sgu bare! 
— Det skal blive storartet at se vore Dyds- 
dragoner gaa paa Bagbenene! 

De gaa alle i ivrig hviskende Samtale mod Bag- 
grunden. 
LINDEMARK og FØRSTELÆRER JOHANSEN 
kommer lidt efter frem i Forgrunden, samtalende. 
Den sidste er en midaldrende Mand med et kærne- 
sundt, mildt og frejdigt Udseende. 

FØRSTELÆRER JOHANSEN 
Jeg har ellers en Hilsen til Dem fra Præsten. 
Han var rigtig saa ked af, at han ikke person- 
lig kunde bringe Dem sin Lykønskning. Men 
han turde endnu ikke forlade sit Hlidskjalf, 
som han bad mig sige. 

LINDEMARK 
Han er jo ellers nu udenfor al Fare, Gud- 
skelov. 

FØRSTELÆRER JOHANSEN 

Ja, frisk og fornøjelig som altid. Der skal 

mere end eet Hug til at fælde saadan en 

Kæmpeeg. Der er Muldjordskraft i den 

Gamle. Det er til at mærke, at han er run- 

den af gammel dansk Bondeæt. Trækker Linde- 
mark lidt tilside og sænker Stemmen. Han havde 
forresten skikket Bud efter mig i Anledning 
af den AiBFære med Klitassistenten, som De 
vel nok har hørt om. 

LINDEMARK 
Ja, det er en oprørende Historie. Og meget 
sørgelig. 

FØRSTELÆRER JOHANSEN 
Mellem os sagt — men hvad jeg her betror 
Dem, maa være under Tavsheds Løfte. Lin- 
demark nikker. Præsten og jeg blev enige om, 
at Tiden nu var kommen til at kræve Myn- 
dighedernes Indskriden. De Paagældende sy- 
nes desværre ikke selv at ville foretage sig 
noget i saa Henseende. Der vises jo endnu 
af Menigmand her i Vendsyssel en ejendom- 
melig hedensk Overbærenhed med den Slags 
Voldsgerninger. Men baade Præsten og jeg 
har følt det som vor Pligt overfor Menigheden 
at gøre vort til, at denne Udaad ikke gaar 
upaatalt hen. 

LINDEMARK 

spændt. 
Saa vil De altsaa nu anklage Klitassistenten? 

FØRSTELÆRER JOHANSEN 
Naa — næ. Direkte ønsker Præsten over- 
hovedet ikke at blande sig i Sagen. Og det 

synes c^saa mig at være i enhver Henseende 
det bedste og værdigste. Men i Haab om at 
være i Overensstemmelse med alle rettæn- 
kende Elementer i Befolkningen har vi idag 
underhaanden ladet Herredsfogden tilflyde 
Meddelelse om det passerede. 

LINDEMARK 
Det er virkelig sket! 

FØRSTELÆRER JOHANSEN 
Ja. En Mand herfra Egnen, en af vore 
paalidelige Venner, der netop idag skulde 
rejse ind til Herredskontoret i et andet 
Ærinde — Navnet har jeg bestemt lovet at 
fortie — denne Mand paatog sig saadan i 
Talens Løb at henlede Herredsfogdens Op- 
mærksomhed paa Sagen og paa den For- 
argelse, den har vakt i vide Krese her, og 
gøre ham Forestillinger i den Anledning. 

LINDEMARK 
Venter De egenlig noget Resultat af en 
saadan Henvendelse? 

FØRSTELÆRER JOHANSEN 
Resultatet foreligger allerede. Politifuld- 
mægtigen vil komme hertil imorgen og arre- 
stere Klitassistenten. 

LINDEMARK 
Er det sandt? 

136 



FØRSTELÆRER JOHANSEN 
Det er en Kendsgæming, kære. Den Mand, 
jeg talte om, vendte netop tilbage, da jeg 
tog hjemmefra. Han havde et Brev med til 
Sognefogden fra Herredskontoret. 

LINDEMARK 

trækker Vejret, som om en Centnervægt løftedes fra 

hans Bryst 

Saa skulde det virkelig komme saa vidt! 

Næsten svimmel. Aa ja, det er jo ogsaa kun, 

hvad vi alle har gaaet og ventet paa. Det 

maatte jo ende med en Katastrofe. 

FØRSTELÆRER JOHANSEN 
Og det var virkelig paa Tide, at der kom 
en Ende paa det vilde Spil her. Ungdommen 
har været betænkeligt nær ved at blive al- 
vorUgt smittet. Endogsaa Kvinderne. — Ja ja, 
det veed De bedst. Lindemark! 

LINDEMARK 

undvigende. 
Undskyld mig! . . . Jeg maa sørge for mine 
Gæster. 

Omkring i Stuen, hvor der stadig viser sig nye Gæ- 
ster, høres livlig Samtale, og Tobaksrøgen hænger 
allerede tæt over Rummet. 

TRE UNGE PIGER 

standser Lindemark i Farten og nejer højtideligt. 
Hr. Lindemark! Vi kommer til Dem som 
Deputation. 

LINDEMARK 
Hvad har de unge Damer paa Hjerte? 

EN AF DE UNGE PIGER 
Provisoren har taget sine nye Trylleappa- 
rater med sig. Dersom De ikke har noget 
imod det, vil han gerne gøre nogle Kunster 
for os. Det er saa morsomt. Vi har været 
inde hos Deres Frue. Hun sagde straks Ja. 

LINDEMARK 
Det gør jeg sandelig ogsaa. Det kan jo være 
en prægtig Underholdning, indtil vi skal spise. 
Men forinden trænger Selskabet vist til en 
lille Hjertestyrkning. Hæver Stemmen. Mine 
Damer og Herrer! Maa jeg gøre Dem op- 
mærksom paa, at der forefindes Forfrisk- 
ninger i Kabinettet og ude i Forværelset og 
inde paa mit Kontor. Forøvrig vil vor kære 
Provisor med sin sædvanlige Elskværdighed 
om lidt fornøje Selskabet med nogle Be- 
hændighedskunster. 

Derraabes »Bravo c, og Provisoren omringes. Hvor- 
efter Gæsterne for en Tid fortrækker til de ydre 

Lokaler. 

DOKTOREN 

banker Lindemark paa Skuldren, da denne vil 

følge de andre. 

Maa jeg tale et UUe Ord med dig? 

LINDEMARK 
Jeg er til Tjeneste, kære Ven! 

DOKTOREN 
Sig mig engang, hvad er det for en Ordre, 
du har givet din Forvalter angaaende Hacke? 

LINDEMARK 
Hvorfra veed du det? 

DOKTOREN 
Fra Forvalteren selv. Han spurgte mig, da 
jeg kom, om jeg mente, Hacke vilde ind- 
finde sig her i Aften. Det saae ud til, at han 
ikke var rigtig glad ved Tanken om det. Og 
saa gik jeg ham nærmere paa Klingen. 

LINDEMARK 
Kan det egenhg undre dig — efter hvad 
der nu er sket — at jeg ikke ønsker oftere 
at se den Herre i mit Hus? 

DOKTOREN 
Du skulde alligevel betænke dig paa at 
kaste den første Sten. 

LINDEMARK 
Du veed med andre Ord, at han kommer? 

DOKTOREN 
Jeg veed ikke det mindste derom. Det 
lader jo forresten ikke til det. 

139 



LINDEMARK 
Men du har talt med ham? 

DOKTOREN 
Ja. Da jeg i Eftermiddag igen var i Panne- 
rup for at se til den Tilskadekomne, fandt 
jeg til min Overraskelse Løjtnanten siddende 
ved hans Seng. 

LINDEMARK 
Og han lod sig da forstaa med, at I vilde 
mødes igen her? 

DOKTOREN 
Som jeg siger det: jeg veed ingenting. Han 
nævnede ikke et Ord derom. Men — ganske 
vist! — jeg tror nok, at hans Tanker tem- 
melig konstant kresede omkring Storgaar- 
den. Forresten var han i en saadan Forfat- 
ning, at man kun kunde have den dybeste 
Medlidenhed med ham. 

LINDEMARK 
Det forstaar jeg godt. Men jeg skylder mig 
selv og mit Hjems Ære ikke at modtage en 
Person, der — jeg betror dig det som Ven — 
imorgen vil blive ført herfra under Politi- 
bevogtning. 

® ^ DOKTOREN 

Saa du har allerede hørt det. Jeg tænkte 
det nok, da jeg saae Johansen og dig staa her 
og stikke Hovederne sammen. — Du skal 

forresten ikke betragte det som aldeles af- 
gjort, at Resultatet netop bliver en Anholdelse. 

LINDEMARK 

Det er ganske bestemt. Der er kommen 
Skrivelse fra Herredskontoret til Sogne- 
fogden. DOKTOREN 

Jeg veed det. Men jeg kan betro dig — 
hvad Johansen ikke har kunnet fortælle — 
at der samtidig kom et Brev fra Herredsfog- 
den til mig med en Forespørgsel. Rent ud 
sagt: man har afæsket mig en Erklæring om 
Hackes mentale Tilstand. Antagelig vil der 
kunne udvirkes en — om ikke just hygge- 
ligere — saa dog retfærdigere Afslutning paa 
Klitassistentens triste Saga. 

LINDEMARK 
Du vil erklære ham sindssyg? 

DOKTOREN 
Jeg har længe anset ham for fuldmoden 
til en Indlæggelse. Han er i enhver Hen- 
seende udenfor al Regel, — behersket af 
Tvangsforestillinger, der gør ham ganske 

utilregnelig. 

LINDEMARK 

Er det dog ikke lidt overdrevent? 

DOKTOREN 
Aldeles ikke. Han hverken tænker, føler 

eller handler som et normalt Menneske. Jeg 
behøver blot at minde om den natlige Spa- 
seretur, han forleden foretog til Hjørring og 
tilbage igen — otte Mil i een Marsj — og det 
blot for at spørge om Prisen paa en Hunde- 
hvalp. Forrykthedssymptomet har her al 
ønskelig Tydehghed. Eller hvad mener du 
om den Scene, han skal have lavet igaar i 
^ Bjergsted Kro? Saaledes ganske umotiveret 
at give sig til at affyre sin Bøsse inden fire 
Vægge. Den Slags Indfald har kun en Af- 
sindig. Det er virkelig meget undskyldeligt, 
naar din Forvalter har haft Betænkeligheder 
ved den Ordre, du har givet ham. Jeg vil sige 
dig, du paadrager dig et stort Ansvar ved at 
udæske Hacke i den ophidsede og overner- 
vøse Sindstilstand, hvori han i Øjeblikket be- 
finder sig. Du aner ikke, hvad et saadant 
Menneske kan finde paa. 

LINDEMARK 
I saa Fald synes der mig dog at risikeres 
endnu mere ved at indlade ham her i Sel- 
skabet. 

DOKTOREN 

Jeg indestaar for ham, naar han blot ikke 

opægges. — Og jeg vil sige dig, min Ven. 

Ogsaa i anden Henseende vil du absolut staa 

dig ved at lade som ingenting. Det vil gøre et 

godt Indtryk, naar du i dette Tilfælde fuldtud 
opfylder din KristenpUgt. Og der er jo heller 
ikke længer noget at risikere ved at vise sig 
højmodig. Hackes Ophold her paa Egnen 
er jo nu definitivt afsluttet. Frihedsberøvel- 
sen vil rimeligvis ogsaa hurtig gøre det helt 
af med ham. Der behøves vist ikke noget 
Lægeøje til at se, at hans Livstraad allerede 
er udspundet saa tyndt, som den paa nogen 
Maade taaler det. Den er som et Haar, der 
kan briste ved det mindste Vindpust. — Det 
er med andre Ord den sidste Aften, han end- 
nu har til at nyde sin Frihed i, stakkels Fyr! 
Kan du virkelig nænne at berøve ham den 
Smule Glæde, han muligvis kan tænke paa 
at søge her i sine Venners Selskab? 

LINDEMARK 

efter nogen Betænkning. 

Naar det forholder sig, som du her siger, 
saa — Tøvende. Jeg skal give Forvalteren 
Kontraordre. Vil gaa. 

DOKTOREN 
Du kan spare dig Ulejligheden. Jeg har 
nemlig allerede gjort det i dit Navn. — Ja, 
bliv nu ikke vred. Men jeg vidste, at du vilde 
bestemme dig om, naar jeg først fik talt med 
dig; og jeg vilde forhindre, at Ulykken skete i 
Mellemtiden. Og, som jeg siger dig, dersom 

du havde set Hacke nu i Eftermiddag, vilde 
ogsaa du have ynket ham. Jeg blev virkelig 
helt grebet af Synet og lod mig overtale til at 
give ham en ret stærk Morfininjektion. Det 
var helt rørende at se, hvor taknemlig han 
blev. Jeg mener i det hele, at det nu gælder 
om ved alle Midler at holde ham oppe, ind- 
til vi er vel af med ham. Skulde han f. Eks. 
finde paa at begaa Selvmord her i Kom- 
munen — og han saae ud til allehaande af 
den Slags — saa vilde det jo skaffe os en 
farlig Masse Vrøvl og Ulejlighed paa Hal- 
sen. Og vi har saagu' nok af den Sort i 
Forvejen. 

Scenen begynder nu igen at fyldes. PROVISOREN 
opstiller sine Trylleapparater paa et lille Rord om- 
trent paa Midten af den ene Side, saaledes at han 
bag sig kun har Stuens Kakkelovn. Latter og høj- 
røstet Samtale allevegne. Inde fra Kabinettet kom- 
mer FRU LINDEMARK sammen med nogle af de 
ældre Damer. Hendes Udtryk er anspændt, Øjnene 
søgende. Tilligemed sine Ledsagere tager hun Plads 
paa nogle fremruUede Lænestole tilhøjre i Forgrun- 
den. Da alle er samlede, træder PROVISOREN frem 
foran sit Rord med en Tryllestok i Haanden, bukker 

og siger: 

Mine Damer og Herrer! Til Brug ved den 
første Kunst, jeg skal have den Ære at vise 
Dem, tør jeg maaske udbede mig et Lomme- 
tørklæde tillaans. Helst et rent. 

Taknemlig Munterhed. En Snes Hænder rækker Lom- 
metørklæder frem imod ham. 

PROVISOREN 
Tak. Jeg foretrækker altid en Dames Lom- 
meindhold. For De har vel ikke tilfældigvis 
Snue, Frøken Jensen? 

Fornyet Munterhed over hele Stuen. Kun Fru Linde- 
mark sidder ganske udeltagende og ser ned for sig 
med et tankefuldt Udtryk. 

PROVISOREN 
Desværre! Jeg bliver nødt til ogsaa at an- 
mode en af de ærede Damer og Herrer om 
en Ring. 

I dette Øjeblik opstaar der henne omkring Forstue- 
indgangen en Bevægelse, der i et Nu forplanter sig 
over hele Stuen og faar Provisoren til at standse. 
Hr. V. HACKE viser sig i Døren. Han er i lang, sort 
tæt tilknappet Selskabsfrakke af udenlandsk * Snit 
og holder Handsker i sin Haand. Ansigtet er død- 
blegt, men Holdningen rank og stolt Halvt sky, 
halvt nysgerrig viger de andre tilside for ham, mens 
han gaar frem mod Lindemark, der opholder sig i 

Forgrunden tilvenstre. 

V. HACKE 
Tillad mig, Hr. Proprietær, at frembære 
min ærbødige Lykønskning i Anledning af 
Dagen. Jeg haaber, De ikke tager mig det 
ilde op, at ogsaa jeg har benyttet mig af den 
elskværdige Gæstfrihed, hvormed De paa en 
Dag som denne aabner Deres Hus for alle. 

LINDEMARK 

beholder Hænderne bag paa Ryggen. 
Det er nu engang saadan gammel Skik her 
paa Egnen. Vi overlader det ganske til Folks 
egen Takt og Finfølelse at afgøre, om de vil 
være velkomne eller ej. 

Dyb Stilhed. 
FRU LINDEMARK 

rejser sig demonstrativt. 

Godaften, Løjtnant Hacke. Jeg ønsker Dem 
hjertelig velkommen. 

V. HACKE 
bøjer tavs og næsten umærkeligt Hovedet uden at 
tage hendes fremstrakte Haand. Vender sig derefter 
paany — og under voksende Bevægelse i Forsam- 
lingen — mod Lindemark. 

Hr. Proprietær! Det kom mig for, at der 
bag Deres Ord til mig før klang ligesom en 
Misstemning, hvis Grund jeg maaske endelig 
nok kan forklare mig. Tillad mig i den An- 
ledning at tage Ordet for yderligere at ret- 
færdiggøre min Nærværelse her. Jeg havde 
egenlig tænkt først at gøre det ved Bordet. 
Men maaske er dette Øjeblik just det rette. 
Muligvis vil det heller ikke forundes mig at 
oppebie hint festlige Tidspunkt. Jeg ser mig 
nødsaget til om ikke altfor længe at forlade 
Selskabet, — en vigtig og meget alvorlig For- 

retning kalder mig bort. Åltsaa, Hr. Proprie- 
tær, tillad mig allerede nu at give efter for 
en Trang til i største Ærbødighed — og i 
denne Forsamlings Paahør — at udtrykke 
for Dem den Højagtelse, jeg nærer for Deres 
Person. Jeg tilstaar, at jeg altfor sent har for- 
staaet at skatte Deres Værd som et glorvær- 
digt Eksempel paa mandig Retsind, Ærlighed 
og Trofasthed . . . Egenskaber, min Herre, 
der synes at blive mere og mere sjældne 
i denne lumpne Løgneverden, men som 
netop derfor opvækker des dybere Ærefrygt. 
Lille Pavse. Jeg beder Dem, Hr. Proprietær, 
at De, trods alt, vil stole paa mine Ords Op- 
rigtighed. Jeg har aldrig anset det for at gaa 
min Ære for nær at gøre en Gentleman en 
Undskyldning. Til Gengæld haaber jeg, at De 
vil give mig Absolution for min Miskendelse 
af Deres aabne og retskafne Karakter. Jeg 
forsikrer Dem, min Herre, — Deres Tilgivelse 
vil ikke være uden Betydning for mig. 

LINDEMARK 
Jeg forstaar ikke, hvad jeg skulde have at 
tilgive. Jeg veed ikke af, at jeg nogensinde 
har beklaget mig over personlig Forurettelse 
fra Deres Side. Deres Mening om mig, Hr. 
Løjtnant, har overhovedet virkelig aldrig be- 
skæftiget mig saa meget, som De synes at 

formode. — løvrig skal j^ gæme optage 
Deres Ord i den bedste Mening. 

V. HACKE 
bakker højtideligt 

Jeg takker Dem! 

LINDEMARK 
Og hermed bør dette sikkert have Ende. 
— Hr. Provisor! Vær saa god at fortsætte. 

FRU LINDEMARK 

tilhvisker Glob, der tilfældig har opholdt sig i hen- 
des Nærhed, og som hun ved Tegn har kaldt til sig. 

De maa skaffe Løjtnant Hacke bort. De 
ser, han er syg. Meget syg. Bed Gyldenfelt 
og andre af hans Venner her om at være 
Dem behjælpelig. Men skynd Dem! 

Under Forsamlingens stærkt delte Opmærksomhed 
fortsætter PROVISOREN sine Kunster. Med Benyt- 
telse af Taskenspilleres sædvanlige Talemaader gem- 
mer han et Lommetørklæde i en Hat for — efter 
forskellige Listerier — at trække det frem af Lommen 
paa en af de Tilstedeværende, v. HACKE har taget 
Plads i et ledigt Sofahjørne i Forgrunden tilvenstre. 
Hans indre Ophidselse ytrer sig i Begyndelsen kun 
ved, at han i en skødesløst tilbagelænet Stilling med 
Benene overkors uafladelig snor sit lange, buskede 
Overskæg. Men da Glob vender tilbage fra sit Strejf- 
tog, og han ser denne bagfra bøje sig over Fru Lin- 
demarks Stol og give sig til at hviske med hende, 
er det forbi med hans Selvbeherskelse. Han begynder 

at tilraabe Provisoren opmuntrende »Bravo«, ler 
højt og klapper i Hænderne af hans Smaavittig- 
heder. Pludselig rejser han sig midt under Provi- 
sorens andet Kunststykke og gaar frem paa Gulvet 

V. HACKE 
Den Kunst med Lommetørklædet kan jeg 
ogsaa gøre. Og endda ganske uden alle Ap- 
parater. Mine Damer og Herrer! — Undskyld 
mig, Hr. Provisor! — Vil Selskabet skænke 
mig sin Opmærksomhed et Øjeblik? Jeg skal 
da til Deres Underholdning rive Sløret bort 
for hele Livets store Tryllespil, og De skal 
se, at dets Vidunderlighed bare beror paa 
en Smule Behændighed. Lauter Fingerfertig- 
keit, mine Herskaber! 

DOKTOREN 

har nærmet sig Lindemark, der stadig opholder sig 

i Forgrunden tilvenstre. 

Hvordan skal vi faa den løbske Tunge 

standset? Min Morfindosis har øjensynlig 

været lidt for kraftig. 

LINDEMARK 
Jeg sagde dig det jo. Han skulde aldrig 
have været indladt. 

DOKTOREN 
Jeg begynder selv at tro, du har Ret. Dette 
her ender galt. 

V. HACKE 

har op af sin indvendige Brystlomme taget en sirlig 
lille Pakke i Silkepapir, hvoraf han fremdrager et 

Damelommetørklæde. 

Mine Damer og Herrer! Jeg beder Dem 

ikke at forarges over, at jeg præsenterer Dem 

denne lille, gulnede Kniplingsdug. Jeg tilstaar, 

at jeg plejer at bære den paa mit Legeme 

som en Amulet. Den er nemlig skænket mig 

i et fortroligt Moment af en smuk Kvinde. 

Den har altsaa en vis Kuriøsitetsinteresse for 

mig. Den er et saakaldt Troskabspant, mine 

Damer! Saa veed De, hvad den er værd! — 

Lauter Behendigkeit ! 

EN UNG PIGE 

frygtsomt. 

Vi maa da se den. 

EN ANDEN 
Ja, ellers kan vi jo ikke kontrollere Dem. 

V. HACKE 
Selvfølgeligt! Kun Navnetrækket maa De 
tillade mig at holde min Haand over. Lidt 
Diskretion maa man dog vise. I hvert Fald 
for de Paarørendes Skyld. Men vil De be- 
tragte denne Knipling. Og mærk Parfymen! 
Ganske pikant, ikke sandt? Minder paafal- 
dende om visse galante Damers Alkover. 

DEN UNGE PIGE 

naivt. 

Jeg synes, jeg kender den. 

V. HACKE 
Meget muligt, min Naadige! Den Slags Ål- 
kover har alle samme Lugt. Der benyttes i 
dem alle den samme Sort rafratchi^seurs. — 
Rør den ikke ! De kunde blive smittet, Frøken ! 
— Hurtig! I Ilden med den! 

Lægger Lommetørklædet tilbage i Papiret og gaar 
hastig hen og aabner Kakkelovnen. Kaster Pakken 
paa Ilden, lukker og stiller sig foran Ovnen med 
Hænderne paa Ryggen. Hans Hoved er løftet; Blik- 
ket rettet udfordrende mod Fru Lindemark. 

EN UNG PIGE 
Brændte De det virkelige 

EN ANDEN 
Nej, det var naturligvis bare Papiret. De 
holder Lommetørklædet der i Haanden. 

FØRSTE UNGE PIGE 
Sig os saa, hos hvem vi skal finde det? 

V. HACKE 
Finde det? Har jeg lovet det? 

FLERE STEMMER 
Ja. — Hvad ellers? — Sikke noget! 

V. HACKE 
Godt! Saa søg det . . . f. Eks. i Fru Linde- 
marks Lomme. 

Et Par nnge Damer løber hen til Fra Lindemark, 
der under det foregaaende har kæmpet med sam- 
menbidte Læber for ikke at røbe sig. 

FRU LINDEMARK 

barsk afvisende. 

De kan spare Dem Ulejligheden, mine 
Damer! Løjtnant v. Hacke gør jo bare Nar 
af Dem. Tørklædet blev jo brændt. 

DAMERNE 
til V. Hacke. 
Er det sandt? 

V. HACKE 
Blot lidtTaalmodighed! Det skal nok kom- 
me for en Dag. Det skal altsammen komme 
for en Dag! . . . Jeg kan jo f. Eks. prøve et 
stærkere Tryllemiddel. River et Brev op af Bryst- 
lommen. Jeg har jo lovet Dem at afsløre det 
hele Gøglespil. Vent blot! Holder Brevet i Vejret 
og raaber i pludselig udbrydende Lidenskab. Jeg 
skal vide at retfærdiggøre mig baade for Gud 
og for Mennesker! 

Der er i dette Øjeblik en bølgende Uro over For- 
samlingen, hvor flere og flere er begyndt at ane 
Uraad. LINDEMARK staar som paa Springet til at 
skride ind. Man ser, at han kun holdes tilbage ved 
DOKTORENS Overtalelser. 

ANDENLÆRER LANGER 

støder til Kandidat Glob med Albuen. 

Her begynder at blive rart livligt nu. 

KANDIDAT GLOB 
Han er jo ganske fra det. Yi maa se at 
faa ham bort. 

ANDENLÆRER LANGER 
Det er vist paa Tide. Det er, ligesom jeg 
lugtede Begravelse. 

KANDIDAT GLOB 
Hvad mener De? 

ANDENLÆRER LANGER 
Jeg er jo en Slags Bedemand heri Sognet. 
Det hører med til min Bestilling at ringe over 
Lig. Det giver lidt Sagkundskab. 

V. HACKE 

atter mere rolig. 

Det Papir, jeg holder her i min Haand — 
det er, som De ser, et ganske almindeligt 
Brev. Der er tilsyneladende ikke det mind- 
ste mærkværdigt ved det. De vil derfor ikke 
tro mig, naar jeg siger Dem, at det har den 
rent djævelske Egenskab øjeblikkelig at for- 
tumle og forblinde den, som forsøger paa 
at læse det. Det lyder helt latterligt — ikke 
sandt? Men jeg skal straks give Dem Be- 
viset! Jeg har forresten selv engang været 
Offer for dets Trolddom. Straks jeg fik denne 
Stump Papir i Haanden, lagde der sig som 
en Taage over mine Øjne. Solen kunde 

skinne nok saa straalende over mig, — jeg 
mærkede det ikke. I hele Verden eksisterede 
der ikke andet for mig end dette Stykke 
hvide Papir og de smaa Skrifttegn — 

Han stanser for at nedkæmpe sin Bevægelse. Gaar 
derpaa hen til Fra Lindemark og holder med skæl- 
vende Haand det opslaaede Brev frem for hende. 

Vil De ikke gøre Forsøget, Frue? — De 
maa gerne læse Brevet højt. Jeg giver Dem 
Lov til det. 

FRU LINDEMARK 

tier, mens hun ser bønfaldende op paa ham med et 
Ansigt, der er stivnet af Angst og Smerte. 

V. HACKE 
med Krampegraad i Halsen. 

Naa, hvorfor læser De ikke? De kender 

dog vist Haandskriften. — Saa læs dog! Læs! 

Og saa højt, at det kan høres af alle. Vender 
sig pludselig om mod de andre og gaar — med Bre- 
vet knuget i Haanden — et Par Skridt ind i Stuen, 
idet han skriger: Ser De! Jeg har Ret! Jeg har 
Ret, siger jeg! 

DEN NAIVE UNGE DAME 
Maa jeg ikke prøve engang? 

V. HACKE 

med Haanden for Øjnene. Hen for sig. 

Uskyldighedens Stemme! 

FLERE NAIVE 
Ja, lad Frøken Jensen prøve. — Der staar 
maaske slet ingenting paa Papiret. 

V. HACKE 

Saa læs! — Men højt! Højt, siger jeg! Saa 

det kan høres af Retfærdighedens Gud i 

Himlen ! 

Han vil række Damen Brevet. 

FRU LINDEMARK 

springer i det samme op og skriger: 

Hacke! 

Ved Lyden af hendes Stemme farer en Sitren igen- 
nem ham. Han staar en Tid med begge Hænder for 
Ansigtet Vakler derpaa som i Svimmelhed hen mod 
Fru Lindemark. Bøjer sig som for at knæle, men 
synker kraftesløst sammen for hendes Fod. Stor Be- 
vægelse i Forsamlingen. LINDEMARR vil styrte sig 
frem, men hindres deri af DOKTOREN, der stand- 
ser ham med Ordene: »Her maa Lægen til. c DOK- 
TOREN og GYLDENFELT faar v. Hacke rejst op 
paa Knæ, saa hans Hoved hviler med lukkede Øjne 
paa den førstes Skulder. Halslinningen løsnes, Vesten 
aabnes. Hans Haand er krampagtig knyttet omkring 
Brevet. Det opskræmte Røre i Stuen er hurtig bleven 
afløst af Dødsstilhed. Kun Stormen høres. 

V. HACKE 

i Vildelse. 

Cest la mort . . . Je suis perda . . . 

Han dør. Stormen høres stærkere. 

DOKTOREN 

efter endna nogle Øjeblikkes Undersøgelse. 

Han er død. 

Der gaar en Gysning gennem de Forsamlede. Et Par 
af Damerne bryder ad i hysterisk Graad. Nogle styr- 
ter mod Udgangene. 
FRU LINDEBIARR, der straks søgte at rejse v. Hacke 
op og fortvivlet raabte paa Hjælp, har siden staaet 
som forstenet Nn gaar hnn hnrtig over paa den 
anden Side, hvor hendes Mand sidder sammensun- 
ken i Sofaen. 

FRU LINDEMARK 

rører ved hans Skolder. 
Anton, — se at faa de mange Mennesker 

^^^ LINDEMARK 

Er det dig! Har du nu faaet Mæle, Skøge! 

FRU LINDEMARK 

Stille! Jeg har ingenting at bebrejde mig. 

Jeg skal forklare dig alt. — Men lad os først 

faa de Mennesker bort herfra. 

Skynder sig mod Kabinettet, idet hun ser, at v. Hackes 
Lig føres forbi. Det bæres af Doktoren og nogle af 

de andre Herrer. 

DOKTOREN 
Ind i Kontoret. Saa lægger vi ham paa 
Sofaen. 

Flere af Gæsterne følger. Hvorefter Selskabet opløses 

i Huj og Hast. Tilsidst er kun KANDIDAT GLOB og 

ANDENLÆRER LANGER tilbage i Salen, mens de 

andre trænges ude i Forstuen. 

ANDENLÆRER LANGER 

Lagde De Mærke til Forsoningen her? — 

Ja, saadant et koldt Lig virker afsvalende. 

De skal se, Hr. og Fru Lindemark møder 

til Begravelsen med hinanden pænt under 

Armen. 

KANDIDAT GLOB 

uden at høre ham. 

Det var en forfærdelig uhyggelig Scene. 
Jeg forvinder den aldrig. 

Pavse. 

ANDENLÆRER LANGER 
Hvad tænker nu De paa, Hr. Biblioteks- 
assistent? 

KANDIDAT GLOB 

Jeg rejser imorgen. 

ANDENLÆRER LANGER 
Hvorfor gør De egenlig det? Om et Par 
Uger er Fru Lindemarks kærlighedsfulde 
Hjerte rimeligvis igen ledigt. Saa er der 
maaske Chancer for Dem. Det skulde De 
virkelig overveje lidt. — Hører De ikke Stor- 
men? Den lokker for Dem. Den vil kalde 
Dem ud til Eventyr og Skibbrud og en for- 
smædelig Død. 

KANDIDAT GLOB 

halvt for sig selv. 
Det er afgjort — jeg rejser hjem til Ka- 
tinka. 

ANDENLÆRER LANGER 
Det gør De vistnok ogsaa rigtigst i. Man 
har det Ord her paa Vestkysten, at det er 
de stærkeste Skuder, der strander. Og der er 
sgu vist ikke Tømmer i Dem til et Vrag. — 
Lykke paa Rejsen! 

Gaar. 

